[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 18.12.2006

COM(2006) 822 τελικό

2006/0269 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ

- Λόγοι υποβολής και στόχοι της πρότασης: ένα απλούστερο νομικό πλαίσιο για την ΚΓΠ – μία οριζόντια κοινή οργάνωση αγοράς αντί των 21

Κύριος στόχος του προτεινόμενου κανονισμού είναι η αναθεώρηση των υφιστάμενων 21 κανονισμών για τις κοινές οργανώσεις αγοράς (ΚΟΑ) ανά τομέα και η συνένωσή τους σε έναν ενιαίο γενικό κανονισμό, με σκοπό τον εξορθολογισμό και την απλούστευση του νομικού πλαισίου, χωρίς αλλαγή των βασικών πολιτικών.

Συνεπώς, η πρόταση αποσκοπεί να παράσχει ένα ενιαίο σύνολο εναρμονισμένων κανόνων για τους τομείς που καλύπτει κατά παράδοση η πολιτική της αγοράς, όπως η παρέμβαση, η ιδιωτική αποθεματοποίηση, οι δασμολογικές ποσοστώσεις εισαγωγής, οι επιστροφές κατά την εξαγωγή, τα μέτρα διασφάλισης, οι κανόνες για τις κρατικές ενισχύσεις και τον ανταγωνισμό, καθώς και η ανακοίνωση και υποβολή στοιχείων. Εν προκειμένω, οι ειδικοί ανά τομέα υφιστάμενοι κανόνες αναδιατάχθηκαν ανά μέσο ή πολιτική και συγχωνεύθηκαν κατά το δυνατό σε νέες, οριζόντιες, διατάξεισ. Ο προτεινόμενος κανονισμός, δεδομένου ότι αποτελεί σύνθεση των υφιστάμενων διατάξεων για τις ΚΟΑ σε επίπεδο Συμβουλίου, πρέπει να εφαρμόζεται για όλα τα γεωργικά προϊόντα που σήμερα υπόκεινται σε μια ΚΟΑ.

- Γενικό πλαίσιο

Η παρούσα πρόταση αποτελεί βασική συνιστώσα του σχεδίου της Επιτροπής για τον εξορθολογισμό και την απλούστευση της Κοινής Γεωργικής Πολιτικής (ΚΓΠ). Τα κύρια σημεία της προσέγγισης της Επιτροπής περιλαμβάνονται στην ανακοίνωση του 2005 με τίτλο "Για την απλούστευση και βελτιωμένη νομοθετική κατάστρωση της κοινής γεωργικής πολιτικής" (εφεξής “ανακοίνωση”)[1]. Στο εν λόγω έγγραφο η Επιτροπή υπογραμμίζει ότι “ο περιορισμός της γραφειοκρατίας στον τομέα των εκμεταλλεύσεων με την καθιέρωση κανόνων περισσότερο διαφανών και κατανοητών και λιγότερο επαχθών, θα μειώσει το κόστος για τις επιχειρήσεις και θα διασφαλίσει στους Ευρωπαίους πολίτες οικονομικά συμφέρουσες λύσεις".

- Ισχύουσες διατάξεις στον τομέα που καλύπτει η πρόταση

Το υφιστάμενο νομικό πλαίσιο της ΚΓΠ συνίσταται ως προς ένα σημαντικό του μέρος σε 21 ΚΟΑ (κοινές οργανώσεις αγοράς) που θεσπίστηκαν με την καθιέρωση της ΚΓΠ (βλέπε παράρτημα 1 του παρόντος εγγράφου ). Καθεμία από αυτές τις ΚΟΑ διέπεται από έναν χωριστό βασικό κανονισμό του Συμβουλίου, ο οποίος συχνά συνοδεύεται από ένα σύνολο συμπληρωματικών κανόνων του Συμβουλίου.

Οι περισσότεροι από τους βασικούς κανονισμούς έχουν την ίδια δομή και περιλαμβάνουν πολλές κοινές διατάξεισ. Αυτό ισχύει ιδίως όσον αφορά τους κανόνες για τις εμπορικές συναλλαγές με τρίτες χώρες και τις γενικές διατάξεις, αλλά επίσης, σε κάποιο βαθμό, τους κανόνες που αφορούν την εσωτερική αγορά. Εξάλλου, οι βασικοί κανονισμοί συχνά προβλέπουν διαφορετικές λύσεις για πανομοιότυπα ή παρόμοια προβλήματα. Όσον αφορά το τελευταίο σημείο, η ανακοίνωση αναφέρεται στη μεταρρύθμιση της ΚΓΠ του 2003, η οποία “απλούστευσε το νομοθετικό περιβάλλον της ΚΓΠ με τη θέσπιση ενός οριζόντιου νομικού πλαισίου για όλες τις άμεσες ενισχύσεις και με τη συγχώνευση ενός ολόκληρου συνόλου συστημάτων παροχής στήριξης σε ένα ενιαίο καθεστώς ενισχύσεων.” Στην εν λόγω ανακοίνωση η Επιτροπή δηλώνει την πρόθεσή της να επεκτείνει την οριζόντια προσέγγιση στις 21 ΚΟΑ και, σε αυτό το πλαίσιο, να εξετάσει σε ποιο βαθμό είναι δυνατή η εναρμόνιση και εάν οι τομεακές προσεγγίσεις μπορούν να αντικατασταθούν από οριζόντιες.

- Συνάφεια με τις άλλες πολιτικές και στόχους της Ένωσης

Η παρούσα πρόταση που αφορά τον τομέα της γεωργίας αποτελεί αναπόσπαστο μέρος της γενικής προσέγγισης βελτίωσης και απλούστευσης των κανονιστικών ρυθμίσεων την οποία ακολουθεί η Επιτροπή, όπως διατυπώθηκε στην ανακοίνωση της 25ης Οκτωβρίου 2005 με τίτλο “Εφαρμογή του κοινοτικού προγράμματος της Λισαβόνας – Στρατηγική για την απλούστευση του ρυθμιστικού περιβάλλοντος ” [2] και εγκρίθηκε με τη διοργανική συμφωνία της 16ης Δεκεμβρίου 2003 για τη βελτίωση της νομοθεσίας[3].

Διαβουλεύσεισ με τα ενδιαφερόμενα μέρη και εκτίμηση επιπτώσεων

- Διαβουλεύσεις με τα ενδιαφερόμενα μέρη

Η Επιτροπή είχε αναγγείλει την πρόθεσή της να εκπονήσει πρόταση γενικού κανονισμού για τις ΚΟΑ στην ανακοίνωση της 19ης Οκτωβρίου 2005. Κατόπιν συζητήσεων, το Συμβούλιο εξέδωσε τον Δεκέμβριο του 2005 συμπεράσματα τα οποία δεν πραγματεύονται ειδικά το συγκεκριμένο θέμα. Κατά τη διάρκεια των προπαρασκευαστικών εργασιών επί της πρότασης, τόσο τα κράτη μέλη όσο και οι άμεσα ενδιαφερόμενοι φορείς είχαν τη δυνατότητα να εκφράσουν τις απόψεις τους επί του θέματοσ. Οι διαβουλεύσεις με τα κράτη μέλη διεξήχθησαν στις 27 Ιουνίου 2006 στο πλαίσιο συνεδρίασης με την ομάδα ειδικών της Επιτροπής για την απλούστευση της νομοθεσίας και οι διαβουλεύσεις με τους άμεσα ενδιαφερόμενους φορείς διεξήχθησαν στις 30 Ιουνίου 2006 στο πλαίσιο μιας ad-hoc συνεδρίασης της Γεωργικής Συμβουλευτικής Επιτροπής: σε αμφότερες τις περιπτώσεις, ως βάση χρησιμοποιήθηκε ένα ενημερωτικό σημείωμα στο οποίο συνοψίζονταν οι κύριες κατευθύνσεις της προβλεπόμενης πρότασης.

Οι εκπρόσωποι των κρατών μελών δέχτηκαν γενικά ότι η υπόψη προσέγγιση θα μπορούσε να οδηγήσει σε απλούστευση του νομοθετικού πλαισίου της ΚΓΠ. Ωστόσο, διατήρησαν τις επιφυλάξεις τους για τη θέση των κυβερνήσεών τους έως την υποβολή της λεπτομερούς νομοθετικής πρότασης.

Οι εκπρόσωποι των άμεσα ενδιαφερόμενων φορέων έδειξαν επίσης απροθυμία να διατυπώσουν διεξοδικότερα τις παρατηρήσεις τους επί της προτεινόμενης προσέγγισησ. Ορισμένοι εξ αυτών δήλωσαν έτοιμοι να εξετάσουν μια πρόταση γενικού κανονισμού για τις ΚΟΑ, υπό τον όρο ότι αυτή θα είναι απλώς τεχνικής φύσεως και δεν θα επιφέρει αλλαγές στις υφιστάμενες πολιτικέσ. Εκφράστηκαν ορισμένες ανησυχίες όσον αφορά τη δημιουργία μίας διαχειριστικής επιτροπής για όλους τους τομείς της αγοράς.

- Συγκέντρωση και χρησιμοποίηση εκτιμήσεων εμπειρογνωμόνων

Δεν χρειάστηκε να κληθούν εξωτερικοί εμπειρογνώμονες.

- Εκτίμηση των επιπτώσεων

Άνευ αντικειμένου. Η πρόταση δεν υπόκειται στις απαιτήσεις εκτίμησης των επιπτώσεων διότι δεν περιλαμβάνεται στο "Νομοθετικό Πρόγραμμα και Πρόγραμμα Εργασίας της Επιτροπής".

3. Νομικά στοιχεία και κύρια χαρακτητιστικά της οριζόντιασ ΚΟΑ

- Νομική βάση

Άρθρα 36 και 37 της συνθήκης.

- Περιεχόμενο της πρότασης

Απλούστευση του κανονιστικού πλαισίου χωρίς αλλαγή πολιτικής

Ένα νομοθετικό σχέδιο αυτής της εμβέλειας, το οποίο συνίσταται στη συνένωση σημαντικού αριθμού χωριστών νομοθετικών πράξεων σε έναν γενικό κανονισμό, υπερβαίνει σαφώς το επίπεδο της απλής κωδικοποίησης των υφιστάμενων νομοθετικών κειμένων. Απαιτεί αναπόφευκτα την αναδιάταξη και αναδιατύπωση πολλών σχετικών διατάξεων. Ωστόσο, δεν πρέπει να εκληφθεί ως απόπειρα τροποποίησης των πολιτικών αποφάσεων τις οποίες έλαβε το Συμβούλιο επί σειρά ετών σε θέματα ΚΓΠ και οι οποίες εφαρμόζονται στις υφιστάμενες ΚΟΑ. Μολονότι δεν υπάρχει κάποια καθολική και συμπεφωνημένη τυπολογία των πρωτοβουλιών απλούστευσης, ο προτεινόμενος κανονισμός αποτελεί ουσιαστικά πράξη “τεχνικής απλούστευσης”, συνεπάγεται δηλαδή, όπως διατυπώνεται στην ανακοίνωση "την αναθεώρηση του νομικού πλαισίου, των διοικητικών διαδικασιών και των μηχανισμών διαχείρισης ώστε να επιτυγχάνεται ομαλή διεκπεραίωση και καλύτερη σχέση κόστους – αποτελεσματικότητας, και να επιτυγχάνονται αποτελεσματικότερα οι στόχοι της υφιστάμενης πολιτικής, χωρίς μεταβολή των εφαρμοζόμενων πολιτικών." Συνεπώς, δεν προτείνεται η κατάργηση ή η τροποποίηση των υφιστάμενων μέσων, εκτός εάν έχουν περιπέσει σε αχρησία, είναι περιττά ή, εκ της φύσεώς τους, δεν εμπίπτουν στις αρμοδιότητες του Συμβουλίου. Αυτό συνεπάγεται επίσης ότι στο πλαίσιο της παρούσας πρότασης δεν πρέπει να επεκταθεί το υφιστάμενο πεδίο εφαρμογής των ΚΟΑ ούτε να εισαχθούν νέα μέσα ή μέτρα.

Με βάση τα εν λόγω κριτήρια, οι προτεινόμενες ρυθμίσεις αποκλίνουν ως προς έναν περιορισμένο αριθμό σημείων από εκείνες των υφιστάμενων κανονισμών. Πρόκειται κυρίως για ορισμένες διατάξεις οι οποίες σήμερα παρέχουν στο Συμβούλιο την εξουσία να εγκρίνει νομοθετικές πράξεις χωρίς διεξαγωγή διαβούλευσης με το Ευρωπαϊκό Κοινοβούλιο (οι αποκαλούμενες πράξεις “δεύτερης γενιάς”). Σύμφωνα με τη θεσμική ισορροπία που προβλέπει το άρθρο 202 τρίτο εδάφιο της συνθήκης, διατυπώνεται η πρόταση να εγκρίνονται οι εν λόγω πράξεις σύμφωνα με τη διαδικασία που προβλέπεται στο άρθρο 37 της συνθήκης, ήτοι κατόπιν διαβούλευσης με το Ευρωπαϊκό Κοινοβούλιο, ή να εκχωρούνται οι σχετικές εξουσίες στην Επιτροπή.

Ωστόσο, εφόσον δεν υπάρχει αυτή τη στιγμή ανάγκη τροποποίησης ή κατάργησης των σχετικών κανονισμών δεύτερης γενιάς, η πρόταση στην ουσία τους αφήνει ως έχουν, ενώ θεσπίζει ρητά το δικαίωμα της Επιτροπής να τροποποιεί ή να καταργεί τις εν λόγω πράξεις με τη διαδικασία της διαχειριστικής επιτροπής, εφόσον χρειαστεί. Σημειωτέον επίσης ότι, αναφορικά με ορισμένα θέματα τα οποία λόγω του ιδιαιτέρως τεχνικού τους χαρακτήρα δεν ενδείκνυται να αποτελούν αντικείμενο βασικού κανονισμού του Συμβουλίου, προτείνεται να μεταβιβαστούν οι σχετικές εξουσίες στην Επιτροπή.

Πεδίο εφαρμογής της πρότασης

Το πεδίο εφαρμογής του προτεινόμενου κανονισμού αντικατοπτρίζει τη σταδιακή προσέγγιση που εκτίθεται ήδη στην ανακοίνωση. Κατά συνέπεια, προτείνεται να εφαρμοστεί ο νέος βασικός κανονισμός ευθύς εξαρχής για όλα τα γεωργικά προϊόντα που σήμερα υπόκεινται σε ΚΟΑ. Επιπροσθέτως, χάριν πληρότητας και συνάφειας, ο νέος βασικός κανονισμός πρέπει επίσης να περιλαμβάνει ορισμένα άλλα γεωργικά προϊόντα όπως οι μεταξοσκώληκες, η αιθυλική αλκοόλη γεωργικής προέλευσης και τα προϊόντα μελισσοκομίας, τα οποία επί του παρόντος δεν υπόκεινται σε μια ολοκληρωμένη ΚΟΑ, αλλά ρυθμίζονται από ένα σύνολο ειδικών γεωργικών κανόνων που δεν συνιστούν ωστόσο καθεστώς ΚΟΑ. Πρέπει ωστόσο να σημειωθεί ότι το βαμβάκι δεν συμπεριλαμβάνεται στην παρούσα πρόταση, λόγω του ιδιαίτερου καθεστώτος που ισχύει για το συγκεκριμένο προϊόν, το οποίο δεν καλύπτεται από το παράρτημα Ι της συνθήκης[4].

Όσον αφορά τους τομείς οι οποίοι επί του παρόντος αποτελούν ή πρόκειται να αποτελέσουν αντικείμενο αναθεώρησης πολιτικής (νωπά και μεταποιημένα οπωροκηπευτικά, αμπελοοινικός τομέας), φαίνεται πως ενδείκνυται να συμπεριληφθούν στην πρόταση μόνο όσες διατάξεις δεν θίγονται ούτε πρόκειται να θιγούν από τέτοιες αναθεωρήσεισ. Πρόκειται ιδίως για τους οριζόντιους ή τους κοινούς κανόνες, όπως οι διατάξεις για τις κρατικές ενισχύσεις και τον ανταγωνισμό, οι διαδικασίες επιτροπολογίας και οι ανακοινώσεις των κρατών μελών στην Επιτροπή. Συνεπώς, κάθε αναθεώρηση θα πραγματοποιείται βάσει χωριστής πρότασησ. Όταν ολοκληρώνεται μια διαδικασία αναθεώρησης, οι νομικές πράξεις που έχουν εγκριθεί σε αυτό το πλαίσιο θα ενσωματώνονται σε μια επόμενη φάση στον νέο βασικό κανονισμό. Για το σκοπό αυτό η Επιτροπή θα υποβάλει εν ευθέτω χρόνω κατάλληλες προτάσεις στο Συμβούλιο. Μέχρι την έγκριση αυτών των προτάσεων παραμένουν σε ισχύ οι υφιστάμενοι κανονισμοί που περιλαμβάνουν τους εν λόγω κανόνες, παράλληλα με τον νέο βασικό κανονισμό.

Νομοθετικές πράξεις που ενσωματώνονται

Εκτός από τις πράξεις του Συμβουλίου που αναφέρονται στην παράγραφο 1, ο νέος βασικός κανονισμός προτείνεται να περιλαμβάνει επίσης και άλλες κανονιστικές ρυθμίσεις και πράξεις του Συμβουλίου, οι οποίες επί του παρόντος δεν αποτελούν επισήμως μέρος των κανονισμών για τις ΚΟΑ, μολονότι ισχύουν για τα γεωργικά προϊόντα που καλύπτονται από τις υφιστάμενες ΚΟΑ. Η εν λόγω κατηγορία περιλαμβάνει παραδείγματος χάριν τους κανόνες για τις ποσοστώσεις του γάλακτος, τις ειδικές διατάξεις για την ιδιωτική αποθεματοποίηση και τη δημόσια παρέμβαση[5], καθώς και τις διατάξεις του κανονισμού αριθ. 1184/2006[6] περί εφαρμογής ορισμένων κανόνων ανταγωνισμού και κρατικών ενισχύσεων στην παραγωγή και την εμπορία γεωργικών προϊόντων. Το παράρτημα 2 του παρόντος εγγράφου περιλαμβάνει πλήρη κατάλογο των εν λόγω νομοθετικών πράξεων.

Διάρθρωση

Η διάρθρωση της νέας ΚΟΑ πρέπει να ακολουθεί σε μεγάλο βαθμό τη διάρθρωση που ακολουθείται στους περισσότερους υφιστάμενους βασικούς κανονισμούσ. Ωστόσο, φαίνεται σκόπιμο να προβλεφθεί ένα ξεχωριστό τμήμα ειδικά για τους κανόνες ανταγωνισμού, λόγω της σημασίας τουσ. Συνεπώς, το κείμενο του προτεινόμενου κανονισμού έχει την εξής υποδιαίρεση:

- εισαγωγικές διατάξεις (π.χ. πεδίο εφαρμογής, ορισμοί, περίοδοι εμπορίας),

- διατάξεις σχετικά με την εσωτερική αγορά (π.χ. δημόσια παρέμβαση, ιδιωτική αποθεματοποίηση, ειδικά μέτρα παρέμβασης, ποσοστώσεις, καθεστώτα ενίσχυσης),

- διατάξεις για τις εμπορικές συναλλαγές με τρίτες χώρες (π.χ. πιστοποιητικά, εισαγωγικοί δασμοί, δασμολογικές ποσοστώσεις, ειδικά μέτρα διασφάλισης, επιστροφές κατά την εξαγωγή, ρήτρα διασφάλισης, τελειοποίηση προς επανεξαγωγή ή προς επανεισαγωγή),

- κανόνες ανταγωνισμού (αντιμονοπωλιακοί κανόνες, κρατικές ενισχύσεις),

- γενικές διατάξεις (π.χ. ρήτρα περί διατάραξης της αγοράς, ανακοινώσεις, διαχειριστική επιτροπή),

- μεταβατικές και τελικές διατάξεις (π.χ. τροποποιήσεις, καταργήσεις, μεταβατική ρήτρα, έναρξη ισχύος).

Επιπλέον, ο προτεινόμενος κανονισμός περιλαμβάνει ορισμένα παραρτήματα τα οποία σε μεγάλο βαθμό αντιστοιχούν στα παραρτήματα των υφιστάμενων κανονισμών για τις ΚΟΑ.

Διαδικασία λήψης αποφάσεων από την Επιτροπή

Όπως προβλέπεται και στις υφιστάμενες ΚΟΑ, η πρόταση προβλέπει ότι η Επιτροπή ασκεί, στη συντριπτική πλειονότητα των περιπτώσεων, την εξουσία λήψης αποφάσεων σύμφωνα με την αποκαλούμενη "διαδικασία διαχειριστικής επιτροπής". Προκειμένου να αποφευχθεί η επανάληψη της αναγκαίας αναφοράς στη σχετική ρήτρα επιτροπολογίας, η πρόταση προβλέπει την εν λόγω απαίτηση σε οριζόντιο επίπεδο.

Έναρξη ισχύος και εφαρμογή

Ο νέος κανονισμός προτείνεται να αρχίσει να ισχύει την έβδομη ημέρα μετά τη δημοσίευσή του στην Επίσημη Εφημερίδα.

Ωστόσο, πρέπει να καθοριστούν οι ημερομηνίες εφαρμογής των διατάξεων του προτεινόμενου κανονισμού, ούτως ώστε να διασφαλιστεί η ομαλή μετάβαση στο νέο νομικό πλαίσιο. Αυτό συνεπάγεται αφενός ότι οι νέες διατάξεις δεν θα τεθούν σε εφαρμογή κατά τη διάρκεια των περιόδων εμπορίας και αφετέρου ότι η Επιτροπή θα έχει στη διάθεσή της τον χρόνο που χρειάζεται για την προπαρασκευή και έγκριση των αναγκαίων εκτελεστικών πράξεων. Εάν ληφθεί ως δεδομένο ότι ο προτεινόμενος κανονισμός θα εγκριθεί επισήμως από το Συμβούλιο το φθινόπωρο του 2007, οι διατάξεις του πρέπει να εφαρμόζονται:

- στους τομείς για τους οποίους προβλέπονται περίοδοι εμπορίας, από την έναρξη των σχετικών περιόδων εμπορίας το 2008,

- στους τομείς για τους οποίους δεν προβλέπεται περίοδος εμπορίας, από την 1η Ιανουαρίου 2008.

Σύμφωνα με τις υφιστάμενες ρυθμίσεις, οι διατάξεις για τις ποσοστώσεις ζάχαρης και γάλακτος δεν εφαρμόζονται πλέον μετά τη λήξη των περιόδων εμπορίας ζάχαρης/γάλακτος 2014/2015.

- Αρχή της επικουρικότητας

Στόχος της πρότασης είναι να απλοποιήσει το νομοθετικό πλαίσιο των ΚΟΑ, χωρίς να τροποποιήσει τους βασικούς πολιτικούς τους προσανατολισμούς.

- Επιλογή νομικής πράξης

Προτεινόμενη νομική πράξη: κανονισμός.

Δεν ενδείκνυται η χρήση άλλου είδους νομικής πράξης, δεδομένου ότι η πρόταση αποσκοπεί στη θέσπιση μιας οριζόντιας ΚΟΑ, η οποία θα ισχύει άμεσα σε όλα τα κράτη μέλη.

4. Δημοσιονομικές επιπτώσεις

Δεδομένου ότι η πρόταση δεν επιφέρει τροποποιήσεις των υφιστάμενων μέτρων της ΚΓΠ, δεν έχει δημοσιονομικές επιπτώσεισ.

5. Απλουστευση

Η πρόταση αναμένεται να επιφέρει σημαντική απλούστευση της υφιστάμενης νομοθεσίασ. Θα οδηγήσει σε:

- δραστική μείωση του αριθμού των νομικών πράξεων και διατάξεων που διέπουν την ΚΓΠ,

- εναρμόνιση και εξορθολογισμό των μέσων και μέτρων της ΚΓΠ,

- ενίσχυση της διαφάνειας του νομικού πλαισίου της ΚΓΠ και βελτίωση της προσβασιμότητάς του για τους γεωργούς, τους οικονομικούς φορείς και τις εθνικές διοικήσεις,

- μείωση του διοικητικού κόστουσ.

Τέλος, τέσσερεις μόνο κανονισμοί του Συμβουλίου θα διέπουν το σημαντικότερο μέρος της ΚΓΠ:

- ο κανονισμός του Συμβουλίου για την κοινή οργάνωση των αγορών,

- ο κανονισμός (ΕΚ) αριθ. 1782/2003 του Συμβουλίου για τις άμεσες ενισχύσεις,

- ο κανονισμός (ΕΚ) αριθ. 1698/2005 του Συμβουλίου για την αγροτική ανάπτυξη και

- ο κανονισμός (ΕΚ) αριθ. 1290/2005 του Συμβουλίου για τη χρηματοδότηση της ΚΓΠ.

Η πρόταση συμβάλει επομένως ουσιαστικά στη διαδικασία απλούστευσης της νομοθεσίας.

Ωστόσο, η συμβολή της στην απλούστευση της ΚΓΠ δεν πρέπει να κρίνεται με μεμονωμένο τρόπο, αλλά στο συνολικό πλαίσιο των προσπαθειών της Επιτροπής στον εν λόγω τομέα. Από την ανακοίνωση εξάγεται σαφώς ότι οι δραστηριότητες της Επιτροπής που αποσκοπούν στη βελτίωση των κανονιστικών ρυθμίσεων και την απλούστευση της ΚΓΠ περιλαμβάνουν ένα ευρύ φάσμα μέτρων και πρωτοβουλιών τεχνικού και πολιτικού χαρακτήρα, εκ των οποίων η πρόταση αποτελεί μία μόνο σημαντική συνιστώσα.

Κατάργηση υφιστάμενης νομοθεσίας

Η έγκριση της πρότασης θα έχει ως αποτέλεσμα την κατάργηση 35 κανονισμών του Συμβουλίου.

ΠΑΡΑΡΤΗΜΑ 1

Κοινεσ οργανώσεις αγοράς που ενσωματώνονται στην προτεινόμενη οριζόντια ΚΟΑ

Κανονισμός | Πεδίο εφαρμογής |

1. | (ΕΟΚ) αριθ. 234/68 | Ζώντα φυτά και προϊόντα ανθοκομίας |

2. | (ΕΟΚ) αριθ. 827/68 | "Κανονισμός solde" (κανονισμός περί υπολοίπων) (ΚΟΑ για πολλά προϊόντα που δεν καλύπτοναι από τις άλλες ΚΟΑ) |

3. | (ΕΟΚ) αριθ. 2759/75 | Χοίρειο κρέας |

4. | (ΕΟΚ) αριθ. 2771/75 | Αυγά |

5. | (ΕΟΚ) αριθ. 2777/75 | Κρέας πουλερικών |

6. | (ΕΟΚ) αριθ. 2075/92 | Ακατέργαστος καπνός |

7. | (ΕΚ) αριθ. 1254/1999 | Βόειο κρέας |

8. | (ΕΚ) αριθ. 1255/1999 | Γάλα και γαλακτοκομικά προϊόντα |

9. | (ΕΚ) αριθ. 1673/2000 | Λινάρι και κάνναβη |

10. | (ΕΚ) αριθ. 2529/2001 | Πρόβειο και αίγειο κρέας |

11. | (ΕΚ) αριθ. 1784/2003 | Σιτηρά |

12. | (ΕΚ) αριθ. 1785/2003 | Ρύζι |

13. | (ΕΚ) αριθ. 1786/2003 | Αποξηραμένες χορτονομές |

14. | (ΕΚ) αριθ. 865/2004 | Ελαιόλαδο |

15. | (ΕΚ) αριθ. 1947/2005 | Σπέρματα |

16. | (ΕΚ) αριθ. 1952/2005 | Λυκίσκος |

17. | (ΕΚ) αριθ. 318/2006 | Ζάχαρη |

18. | (ΕΟΚ) αριθ. 404/93 | Μπανάνες |

19. | (ΕΚ) αριθ. 2200/96 | Νωπά οπωροκηπευτικά |

20. | (ΕΚ) αριθ. 2201/96 | Μεταποιημένα οπωροκηπευτικά |

21. | (ΕΚ) αριθ. 1493/1999 | Αμπελοοινική αγορά |

ΠΑΡΑΡΤΗΜΑ 2

Νομικές πράξεις που ενσωματώνονται στην προτεινόμενη οριζόντια ΚΟΑ πέραν των βασικών κανονισμών για τισ ΚΟΑ

Προϊόντα εκτός ΚΟΑ

Κανονισμός | Πεδίο εφαρμογής |

(ΕΟΚ) αριθ. 845/72 | Μεταξοσκώληκες |

(ΕΟΚ) αριθ. 707/76 | Ομάδες παραγωγών μεταξοσκωλήκων |

(ΕΚ) αριθ. 670/2003 | Αιθυλική αλκοόλη γεωργικής προέλευσης |

(ΕΚ) αριθ. 797/2004 | Προϊόντα μελισσοκομίας |

Οριζόντιες διατάξεις

Κανονισμός | Πεδίο εφαρμογής |

(ΕΚ) αριθ. 1184/2006 | Κανονισμός του Συμβουλίου περί εφαρμογής ορισμένων κανόνων ανταγωνισμού στην παραγωγή και την εμπορία γεωργικών προϊόντων (= πρώην κανονισμός αριθ. 26) |

(ΕΟΚ) αριθ. 1055/77 | Κανονισμός του Συμβουλίου περί αποθεματοποιήσεως και διακινήσεως των προϊόντων που αγοράζονται από οργανισμό παρεμβάσεως |

(ΕΟΚ) αριθ. 2931/79 | Κανονισμός του Συμβουλίου περί χορηγήσεως ενισχύσεως κατά την εξαγωγή γεωργικών προϊόντων τα οποία δύνανται να τύχουν ειδικής μεταχειρίσεως κατά την εισαγωγή σε τρίτη χώρα |

(ΕΟΚ) αριθ. 386/90 | Κανονισμός του Συμβουλίου για τον έλεγχο κατά την εξαγωγή γεωργικών προϊόντων που τυγχάνουν επιστροφών ή άλλων ποσών |

Τομέας ζάχαρης

Απόφαση | Πεδίο εφαρμογής |

74/583/ΕΟΚ | Απόφαση του Συμβουλίου, της 20ής Νοεμβρίου 1974, περί της επιβλέψεως των διακινήσεων της ζάχαρης |

Τομέας οπωροκηπευτικών

Κανονισμός | Πεδίο εφαρμογής |

(ΕΟΚ) αριθ. 2517/69 | Κανονισμός του Συμβουλίου περί καθορισμού ορισμένων μέτρων εξυγιάνσεως της οπωροκηπευτικής παραγωγής της Κοινότητας |

Τομέας χοίρειου κρέατος

Κανονισμός | Πεδίο εφαρμογής |

(ΕΟΚ) αριθ. 2763/75 | Κανονισμός του Συμβουλίου περί καθορισμού των γενικών κανόνων για την χορήγηση ενισχύσεων στην ιδιωτική αποθεματοποίηση στον τομέα του χοιρείου κρέατος |

Τομέας γάλακτος

Κανονισμός | Πεδίο εφαρμογής |

(ΕΟΚ) αριθ. 1898/87 | Κανονισμός του Συμβουλίου σχετικά με την προστασία της ονομασίας του γάλακτος και των γαλακτοκομικών προϊόντων κατά τη διάθεσή τους στο εμπόριο |

(ΕΟΚ) αριθ. 2204/90 | Κανονισμός του Συμβουλίου για τον καθορισμό των συμπληρωματικών γενικών κανόνων της κοινής οργάνωσης της αγοράς στον τομέα του γάλακτος και των γαλακτοκομικών προϊόντων όσον αφορά τα τυριά (καθεστώς προηγούμενης έγκρισης και διοικητικού ελέγχου) |

(ΕΚ) αριθ. 2991/94 | Κανονισμός του Συμβουλίου για τον καθορισμό των κανόνων για λιπαρές ύλες για επάλειψη |

(ΕΚ) αριθ. 2597/97 | Κανονισμός του Συμβουλίου περί συμπληρωματικών κανόνων της κοινής οργάνωσης αγοράς στον τομέα του γάλακτος και των γαλακτοκομικών προϊόντων όσον αφορά το γάλα κατανάλωσης |

(ΕΚ) αριθ. 2250/1999 | Κανονισμός του Συμβουλίου σχετικά με τη δασμολογική ποσόστωση βουτύρου καταγωγής Νέας Ζηλανδίας |

(ΕΚ) αριθ. 1788/2003 | Κανονισμός του Συμβουλίου για θέσπιση εισφοράς στον τομέα του γάλακτος και των γαλακτοκομικών προϊόντων |

Τομέας αυγών

Κανονισμός | Πεδίο εφαρμογής |

(ΕΚ) αριθ. 1028/2006 | Κανονισμός του Συμβουλίου σχετικά με τις προδιαγραφές εμπορίας των αυγών (= πρώην κανονισμός αριθ. 1907/90) |

Τομέας πουλερικών

Κανονισμός | Πεδίο εφαρμογής |

(ΕΟΚ) αριθ. 1906/90 | Κανονισμός του Συμβουλίου σχετικά με ορισμένους κανόνες εμπορίας για το κρέας πουλερικών |

Τομέας ανθοκομίας

Κανονισμός | Πεδίο εφαρμογής |

(ΕΟΚ) αριθ. 4088/87 | Κανονισμός του Συμβουλίου για τον καθορισμό των όρων εφαρμογής των προτιμησιακών δασμών κατά την εισαγωγή ορισμένων προϊόντων ανθοκαλλιέργειας καταγωγής Κύπρου, Ισραήλ και Ιορδανίας |

Τομέας καπνού

Κανονισμός | Πεδίο εφαρμογής |

(ΕΟΚ) αριθ. 2077/92 | Κανονισμός του Συμβουλίου σχετικά με τις διεπαγγελματικές οργανώσεις και συμφωνίες στον τομέα του καπνού |

Κατάταξη σφαγίων

Κανονισμός | Πεδίο εφαρμογής |

(ΕΟΚ) αριθ. 1358/80 | Κανονισμός τού Συμβουλίου περί καθορισμού, για την περίοδο εμπορίας 1980/81, τής τιμής προσανατολισμού και της τιμής παρεμβάσεως των χονδρών βοοειδών, και περί της εφαρμογής κοινοτικής κλίμακος κατατάξεως σφαγίων των χονδρών βοοειδών |

(ΕΚ) αριθ. 1183/2006 | Κανονισμός του Συμβουλίου περί της κοινοτικής κλίμακας κατάταξης σφαγίων των χονδρών βοοειδών (= πρώην κανονισμός αριθ. 1208/81) |

(ΕΟΚ) αριθ. 3220/84 | Κανονισμός του Συμβουλίου για τον καθορισμό της κοινοτικής κλίμακας ταξινόμησης των σφαγίων χοίρου |

(ΕΟΚ) αριθ. 1186/90 | Κανονισμός του Συμβουλίου για την επέκταση του πεδίου εφαρμογής της κοινοτικής κλίμακας κατάταξης σφαγίων των χονδρών βοοειδών |

(ΕΟΚ) αριθ. 2137/92 | Κανονισμός του Συμβουλίου για την κοινοτική κλίμακα ταξινόμησης των σφαγίων προβατοειδών και την κοινοτική τυποποιημένη ποιότητα των νωπών ή διατηρημένων με απλή ψύξη σφαγίων προβατοειδών και για την παράταση του κανονισμού (ΕΟΚ) αριθ. 338/91 |

2006/0269 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 36 και 37,

την πρόταση της Επιτροπής,

τη γνώμη του Ευρωπαϊκού Κοινοβουλίου[7],

ΠΙΝΑΚΑΣ ΠΕΡΙΕΧΟΜΕΝΩΝ

ΜΕΡΟΣ Ι ΕΙΣΑΓΩΓΙΚΕΣ ΔΙΑΤΑΞΕΙΣ 39

ΜΕΡΟΣ ΙΙ ΕΣΩΤEΡΙΚH ΑΓΟΡA 42

ΤΙΤΛΟΣ Ι ΠΑΡΕΜΒΑΣΕΙΣ ΣΤΗΝ ΑΓΟΡΑ 42

Κεφάλαιο Ι Δημόσια παρέμβαση και ιδιωτική αποθεματοποίηση 42

ΤΜΗΜΑ Ι ΓΕΝΙΚΕΣ ΔΙΑΤΑΞΕΙΣ 42

ΤΜΗΜΑ ΙΙ ΔΗΜΟΣΙΑ ΠΑΡΕΜΒΑΣΗ 45

Ενότητα Ι Γενικές διατάξεις 45

Ενότητα ΙΙ Άνοιγμα και αναστολή των αγορών 45

Ενότητα ΙΙΙ Τιμή παρέμβασης 47

Ενότητα IV Διάθεση από την παρέμβαση 48

ΤΜΗΜΑ III ΙΔΙΩΤΙΚΗ ΑΠΟΘΕΜΑΤΟΠΟΙΗΣΗ 50

Ενότητα Ι Υποχρεωτική ενίσχυση 50

Ενότητα ΙΙ Προαιρετική ενίσχυση 51

ΤΜΗΜΑ IV ΚΟΙΝΕΣ ΔΙΑΤΑΞΕΙΣ 54

Κεφάλαιο II Ειδικά μέτρα παρέμβασης 57

ΤΜΗΜΑ Ι ΕΚΤΑΚΤΑ ΜΕΤΡΑ ΣΤΗΡΙΞΗΣ ΤΗΣ ΑΓΟΡΑΣ 57

ΤΜΗΜΑ ΙΙ ΜΕΤΡΑ ΣΤΟΥΣ ΤΟΜΕΙΣ ΤΩΝ ΣΙΤΗΡΩΝ ΚΑΙ ΤΟΥ ΡΥΖΙΟΥ 58

ΤΜΗΜΑ III ΜΕΤΡΑ ΣΤΟΝ ΤΟΜΕΑ ΤΗΣ ΖΑΧΑΡΗΣ 59

ΤΜΗΜΑ IV ΠΡΟΣΑΡΜΟΓΗ ΤΗΣ ΠΡΟΣΦΟΡΑΣ 62

Κεφάλαιο III Συστήματα περιορισμού της παραγωγής 62

ΤΜΗΜΑ Ι ΓΕΝΙΚΕΣ ΔΙΑΤΑΞΕΙΣ 62

ΤΜΗΜΑ ΙΙ ΖΑΧΑΡΗ 63

Ενότητα Ι Χορήγηση και διαχείριση ποσοστώσεων 63

Ενότητα ΙΙ Υπέρβαση ποσοστώσεων 65

ΤΜΗΜΑ III ΓΑΛΑ 68

Ενότητα Ι Γενικές Διατάξεις 68

Ενότητα ΙΙ Χορήγηση και διαχείριση ποσοστώσεων 69

Ενότητα ΙΙΙ Υπέρβαση ποσοστώσεων 75

ΤΜΗΜΑ IV ΔΙΑΔΙΚΑΣΤΙΚΕΣ ΔΙΑΤΑΞΕΙΣ 79

Κεφάλαιο IV Καθεστώτα ενισχύσεων 79

ΤΜΗΜΑ Ι Ενισχύσεις για μεταποίηση 79

Ενότητα Ι Αποξηραμένες χορτονομές 79

Ενότητα ΙΙ Λίνο και κάνναβη που καλλιεργούνται για παραγωγή ινών 82

ΤΜΗΜΑ ΙΙ ΕΠΙΣΤΡΟΦΗ ΣΤΗΝ ΠΑΡΑΓΩΓΗ 83

ΤΜΗΜΑ III ΕΝΙΣΧΥΣΕΙΣ ΣΤΟΝ ΤΟΜΕΑ ΤΟΥ ΓΑΛΑΚΤΟΣ ΚΑΙ ΤΩΝ ΓΑΛΑΚΤΟΚΟΜΙΚΩΝ ΠΡΟΪΟΝΤΩΝ 85

ΤΜΗΜΑ IV ΕΝΙΣΧΥΣΕΙΣ ΣΤΟΝ ΤΟΜΕΑ ΤΗΣ ΕΛΙΑΣ 86

ΤΜΗΜΑ V ΚΟΙΝΟΤΙΚΟ ΤΑΜΕΙΟ ΚΑΠΝΟΥ 88

ΤΜΗΜΑ VI ΕΙΔΙΚΕΣ ΔΙΑΤΑΞΕΙΣ ΓΙΑ ΤΟΝ ΤΟΜΕΑ ΤΗΣ ΜΕΛΙΣΣΟΚΟΜΙΑΣ 88

ΤΜΗΜΑ VII ΕΝΙΣΧΥΣΕΙΣ ΣΤΟΝ ΤΟΜΕΑ ΤΩΝ ΜΕΤΑΞΟΣΚΩΛΗΚΩΝ 90

ΤΙΤΛΟΣ II ΚΑΝΟΝΕΣ ΣΧΕΤΙΚΟΙ ΜΕ ΤΗΝ ΕΜΠΟΡΙΑ ΚΑΙ ΤΗΝ ΠΑΡΑΓΩΓΗ 91

Κεφάλαιο Ι Πρότυπα εμπορίας και όροι παραγωγής 91

ΤΜΗΜΑ Ι ΠΡΟΤΥΠΑ ΕΜΠΟΡΙΑΣ 91

ΤΜΗΜΑ ΙΙ ΟΡΟΙ ΠΑΡΑΓΩΓΗΣ 93

ΤΜΗΜΑ III Διαδικαστικοί κανόνες 94

Κεφάλαιο II Οργανώσεις παραγωγών, διεπαγγελματικές οργανώσεις, οργανώσεις φορέων 95

ΤΜΗΜΑ Ι ΓΕΝΙΚΕΣ ΑΡΧΕΣ 95

ΤΜΗΜΑ ΙΙ ΚΑΝΟΝΕΣ ΣΧΕΤΙΚΟΙ ΜΕ ΤΙΣ ΔΙΕΠΑΓΓΕΛΜΑΤΙΚΕΣ ΟΡΓΑΝΩΣΕΙΣ ΣΤΟΝ ΤΟΜΕΑ ΤΟΥ ΚΑΠΝΟΥ 96

ΤΜΗΜΑ III ΔΙΑΔΙΚΑΣΤΙΚΟΙ ΚΑΝΟΝΕΣ 97

ΜΕΡΟΣ ΙΙΙ ΣΥΝΑΛΛΑΓEΣ ΜE ΤΡIΤEΣ ΧΩΡΕΣ 98

Κεφάλαιο Ι Γενικές διατάξεις 98

Κεφάλαιο II Εισαγωγές 98

ΤΜΗΜΑ Ι ΠΙΣΤΟΠΟΙΗΤΙΚΑ ΕΙΣΑΓΩΓΗΣ 98

ΤΜΗΜΑ ΙΙ ΕΙΣΑΓΩΓΙΚΟΙ ΔΑΣΜΟΙ ΚΑΙ ΕΙΣΦΟΡΕΣ 100

ΤΜΗΜΑ III ΔΙΑΧΕΙΡΙΣΗ ΕΙΣΑΓΩΓΙΚΩΝ ΠΟΣΟΣΤΩΣΕΩΝ 103

ΤΜΗΜΑ IV ΕΙΔΙΚΕΣ ΔΙΑΤΑΞΕΙΣ ΓΙΑ ΟΡΙΣΜΕΝΑ ΠΡΟΪΟΝΤΑ 104

Ενότητα Ι Ειδικές διατάξεις για εισαγωγές στον τομέα των σιτηρών και του ρυζιού 104

Ενότητα ΙΙ Καθεστώτα προτιμησιακών εισαγωγών ζάχαρης 106

Ενότητα ΙΙΙ Ειδικές διατάξεις για τις εισαγωγές κάνναβης 107

Ενότητα IV Ειδικές διατάξεις για τις εισαγωγές λυκίσκου 108

ΤΜΗΜΑ V ΜΕΤΡΑ ΔΙΑΣΦΑΛΙΣΗΣ ΚΑΙ ΤΕΛΕΙΟΠΟΙΗΣΗ ΠΡΟΣ ΕΠΑΝΕΞΑΓΩΓΗ 109

Κεφάλαιο III Εξαγωγές 110

ΤΜΗΜΑ Ι ΠΙΣΤΟΠΟΙΗΤΙΚΑ ΕΞΑΓΩΓΗΣ 110

ΤΜΗΜΑ ΙΙ ΕΠΙΣΤΡΟΦΕΣ ΚΑΤΑ ΤΗΝ ΕΞΑΓΩΓΗ 111

ΤΜΗΜΑ III ΔΙΑΧΕΙΡΙΣΗ ΕΞΑΓΩΓΙΚΩΝ ΠΟΣΟΣΤΩΣΕΩΝ ΣΤΟΝ ΤΟΜΕΑ ΤΟΥ ΓΑΛΑΚΤΟΣ ΚΑΙ ΤΩΝ ΓΑΛΑΚΤΟΚΟΜΙΚΩΝ ΠΡΟΪΟΝΤΩΝ 116

ΤΜΗΜΑ IV ΕΙΔΙΚΗ ΜΕΤΑΧΕΙΡΙΣΗ ΚΑΤΑ ΤΗΝ ΕΙΣΑΓΩΓΗ ΣΕ ΤΡΙΤΕΣ ΧΩΡΕΣ 116

ΤΜΗΜΑ V ΕΙΔΙΚΕΣ ΔΙΑΤΑΞΕΙΣ ΓΙΑ ΤΑ ΖΩΝΤΑ ΦΥΤΑ 117

ΤΜΗΜΑ VI ΤΕΛΕΙΟΠΟΙΗΣΗ ΠΡΟΣ ΕΠΑΝΕΙΣΑΓΩΓΗ 117

ΜΕΡΟΣ IV ΚΑΝΟΝΕΣ ΑΝΤΑΓΩΝΙΣΜΟΥ 118

Κεφάλαιο Ι Κανόνες εφαρμοστέοι στις επιχειρήσεις 118

Κεφάλαιο II Κανόνες για τις κρατικές ενισχύσεις 120

ΜΕΡΟΣ V ΕΙΔΙΚΕΣ ΔΙΑΤΑΞΕΙΣ ΓΙΑ ΜΕΜΟΝΩΜΕΝΟΥΣ ΤΟΜΕΙΣ 123

ΜΕΡΟΣ VI ΓΕΝΙΚΕΣ ΔΙΑΤΑΞΕΙΣ 126

ΜΕΡΟΣ VIΙ ΕΚΤΕΛΕΣΤΙΚΕΣ, ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ 128

Κεφάλαιο Ι Εκτελεστικές διατάξεις 128

Κεφάλαιο II Μεταβατικές και τελικές διατάξεις 129

Εκτιμώντας τα ακόλουθα:

1. Η λειτουργία και η ανάπτυξη της κοινής αγοράς γεωργικών προϊόντων πρέπει να συνοδεύεται από τη θέσπιση κοινής γεωργικής πολιτικής (στο εξής καλούμενης «ΚΓΠ») και αυτή πρέπει ιδίως να περιλαμβάνει κοινή οργάνωση των γεωργικών αγορών (στο εξής καλούμενη «ΚΟΑ»), η οποία, σύμφωνα με το άρθρο 34 της Συνθήκης, μπορεί να λάβει διάφορες μορφές ανάλογα με τα προϊόντα.

2. Από την εισαγωγή της ΚΓΠ, το Συμβούλιο θέσπισε 21 κοινές οργανώσεις των αγορών κάθε προϊόντος ή ομάδας προϊόντων, καθεμία από τις οποίες διέπεται από χωριστό βασικό κανονισμό του Συμβουλίου, ως εξής:

3. κανονισμός (ΕΟΚ) αριθ. 234/68 του Συμβουλίου της 27ης Φεβρουαρίου 1968 περί ιδρύσεως κοινής αγοράς στον τομέα των ζώντων φυτών και των προϊόντων της ανθοκομίας[8]·

4. κανονισμός (ΕΟΚ) αριθ. 827/68 του Συμβουλίου της 28ης Ιουνίου 1968 περί κοινής οργανώσεως αγοράς για ορισμένα προϊόντα που αναφέρονται στο παράρτημα ΙΙ της συνθήκης[9]·

5. κανονισμός (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του χοιρείου κρέατος[10]·

6. κανονισμός (ΕΟΚ) αριθ. 2771/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των αυγών[11]·

7. κανονισμός (ΕΟΚ) αριθ. 2777/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του κρέατος πουλερικών[12]·

8. κανονισμός (ΕΟΚ) αριθ. 2075/92 του Συμβουλίου της 30ής Ιουνίου 1992 για την κοινή οργάνωση αγοράς του ακατέργαστου καπνού[13]·

9. κανονισμός (ΕΟΚ) αριθ. 404/93 του Συμβουλίου της 13ης Φεβρουαρίου 1993 για την κοινή οργάνωση της αγοράς στον τομέα της μπανάνας[14]·

10. κανονισμός (ΕΚ) αριθ. 2200/96 του Συμβουλίου της 28ης Οκτωβρίου 1996 για την κοινή οργάνωση των αγορών στον τομέα των οπωροκηπευτικών[15]·

11. κανονισμός (ΕΚ) αριθ. 2201/96 του Συμβουλίου της 28ης Οκτωβρίου 1996 για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά[16]·

12. κανονισμός (ΕΚ) αριθ. 1254/1999 του Συμβουλίου της 17ης Μαΐου 1999 περί κοινής οργανώσεως αγοράς στον τομέα του βοείου κρέατος[17]·

13. κανονισμός (ΕΚ) αριθ. 1255/1999 του Συμβουλίου της 17ης Μαΐου 1999 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων[18]·

14. κανονισμός (ΕΚ) αριθ. 1493/1999 του Συμβουλίου της 17ης Μαΐου 1999 για την κοινή οργάνωση της αμπελοοινικής αγοράς[19]·

15. κανονισμός (ΕΚ) αριθ. 1673/2000 του Συμβουλίου, της 27ης Ιουλίου 2000, περί κοινής οργανώσεως της αγοράς στον τομέα του λίνου και της κάνναβης που προορίζονται για την παραγωγή ινών[20]·

16. κανονισμός (ΕΚ) αριθ. 2529/2001 του Συμβουλίου, της 19ης Δεκεμβρίου 2001, για την κοινή οργάνωση της αγοράς στον τομέα του προβείου και αιγείου κρέατος[21]·

17. κανονισμός (ΕΚ) αριθ. 1784/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση της αγοράς σιτηρών[22]·

18. κανονισμός (ΕΚ) αριθ. 1785/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση αγοράς του ρυζιού[23]·

19. κανονισμός (ΕΚ) αριθ. 1786/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση αγοράς στον τομέα των αποξηραμένων χορτονομών[24]·

20. κανονισμός (ΕΚ) αριθ. 865/2004 του Συμβουλίου της 29ης Απριλίου 2004 σχετικά με την κοινή οργάνωση της αγοράς ελαιολάδου και επιτραπέζιων ελιών και την τροποποίηση του κανονισμού (ΕΟΚ) αριθ. 827/68[25]·

21. κανονισμός (ΕΚ) αριθ. 1947/2005 του Συμβουλίου, της 23ης Νοεμβρίου 2005, για την κοινή οργάνωση αγοράς στον τομέα των σπόρων προς σπορά και καταργήσεως των κανονισμών (ΕΟΚ) αριθ. 2358/71 και (ΕΟΚ) αριθ. 1674/72[26]·

22. κανονισμός (ΕΚ) αριθ. 1952/2005 του Συμβουλίου, της 23ης Νοεμβρίου 2005, για την κοινή οργάνωση αγοράς στον τομέα του λυκίσκου και την κατάργηση των κανονισμών (ΕΟΚ) αριθ. 1696/71, (ΕΟΚ) αριθ. 1037/72, (ΕΟΚ) αριθ. 879/73 και (ΕΟΚ) αριθ. 1981/82[27]·

23. κανονισμός (ΕK) αριθ. 318/2006 του Συμβουλίου, της 20ής Φεβρουαρίου 2006, για την κοινή οργάνωση των αγορών στον τομέα της ζάχαρης[28].

24. Επιπλέον, το Συμβούλιο εξέδωσε τρεις κανονισμούς με ειδικούς κανόνες για ορισμένα προϊόντα, χωρίς να δημιουργεί, ωστόσο, κοινή οργάνωση για τις αγορές των προϊόντων αυτών:

25. τον κανονισμό (ΕΚ) αριθ. 670/2003 του Συμβουλίου, της 8ης Απριλίου 2003, για τη θέσπιση ειδικών μέτρων σχετικά με την αγορά αιθυλικής αλκοόλης γεωργικής προέλευσης[29],

26. τον κανονισμό (ΕΚ) αριθ. 797/2004 του Συμβουλίου, της 26ης Απριλίου 2004, για ενέργειες βελτίωσης των συνθηκών παραγωγής και εμπορίας των προϊόντων μελισσοκομίας[30]·

27. τον κανονισμό (ΕΚ) αριθ. 1544/2006 του Συμβουλίου, της 5ης Οκτωβρίου 2006, περί ειδικών μέτρων για την προώθηση της εκτροφής μεταξοσκωλήκων[31].

28. Οι προαναφερόμενοι κανονισμοί (στο εξής καλούμενοι «βασικοί κανονισμοί») συχνά συνοδεύονται από μια δέσμη παρεπόμενων κανονισμών του Συμβουλίου. Οι περισσότεροι βασικοί κανονισμοί ακολουθούν την ίδια δομή και έχουν πολυάριθμες κοινές διατάξεισ. Αυτό ισχύει, ιδίως, όσον αφορά τους κανόνες για τις συναλλαγές με τις τρίτες χώρες και τις γενικές διατάξεις, αλλά και, ως ένα βαθμό, για τους κανόνες που αφορούν την εσωτερική αγορά. Οι βασικοί κανονισμοί συχνά περιέχουν διαφορετικές λύσεις για ταυτόσημα ή παρόμοια προβλήματα.

29. Η Κοινότητα επιδιώκει από καιρό την απλούστευση του κανονιστικού περιβάλλοντος της ΚΓΠ. Βάσει της προσέγγισης αυτής, δημιουργήθηκε ένα οριζόντιο νομικό πλαίσιο για όλες τις άμεσες ενισχύσεις, με το οποίο μια σειρά συστημάτων στήριξης συγχωνεύθηκε στο καθεστώς της ενιαίας ενίσχυσης, με τη θέσπιση του κανονισμού (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς[32]. Η προσέγγιση αυτή πρέπει να επεκταθεί και στους βασικούς κανονισμούσ. Προς τούτο, οι κανόνες που περιέχονται σε αυτούς πρέπει να συγχωνευθούν σε ενιαίο νομικό πλαίσιο και οι τομεακές προσεγγίσεις να αντικατασταθούν από οριζόντιες, όπου αυτό είναι δυνατό.

30. Η απλούστευση δεν πρέπει να έχει ως αποτέλεσμα να τεθούν υπό αμφισβήτηση οι πολιτικές αποφάσεις που έχουν ληφθεί επί σειρά ετών στο πλαίσιο της ΚΓΠ. Ο παρών κανονισμός, επομένως, πρέπει ουσιαστικά να αποτελεί μια πράξη απλούστευσης τεχνικού χαρακτήρα. Συνεπώς, δεν πρέπει να καταργήσει ή να τροποποιήσει τα υφιστάμενα νομοθετήματα, εκτός εάν έχουν καταστεί παρωχημένα, άνευ αντικειμένου ή δεν θα έπρεπε, ως εκ της φύσεώς τους, να έχουν θεσπιστεί στο επίπεδο του Συμβουλίου, ούτε να εισαγάγει νέα μέσα ή μέτρα.

31. Βάσει των προαναφερομένων, δεν πρέπει να εισαχθούν στον παρόντα κανονισμό τα στοιχεία εκείνα των ΚΟΑ, τα οποία αποτελούν αντικείμενο αναθεώρησης πολιτικήσ. Αυτό ισχύει για ορισμένες πτυχές των τομέων των οπωροκηπευτικών, της μπανάνας και του οίνου. Οι κανόνες που περιέχονται στους αντίστοιχους κανονισμούς (ΕΟΚ) αριθ. 404/93, (ΕΚ) αριθ. 2200/96, (ΕΚ) αριθ. 2201/96 και (ΕΚ) αριθ. 1493/1999 πρέπει, επομένως, να ενσωματωθούν στον παρόντα κανονισμό μόνο στο μέτρο που δεν υπόκεινται σε πολιτικές μεταρρυθμίσεισ.

32. Βάσει του ανωτέρω σκεπτικού, οι βασικοί κανονισμοί πρέπει να καταργηθούν και να αντικατασταθούν από ενιαίο κανονισμό.

33. Οι ΚΟΑ για τα σιτηρά, το ρύζι, τη ζάχαρη, τις αποξηραμένες χορτονομές, τους σπόρους προς σπορά, την ελιά, το λίνο και την κάνναβη, τις μπανάνες, τον οίνο, το γάλα και τα γαλακτοκομικά προϊόντα και τους μεταξοσκώληκες προβλέπουν περιόδους εμπορίας προσαρμοσμένες κυρίως στους βιολογικούς κύκλους παραγωγής καθενός από τα προϊόντα αυτά. Στις ΚΟΑ για τα οπωροκηπευτικά και τα μεταποιημένα οπωροκηπευτικά, έχει εξουσιοδοτηθεί η Επιτροπή να καθορίζει τις περιόδους εμπορίας, λόγω του ότι οι κύκλοι παραγωγής των προϊόντων αυτών διαφέρουν σε μεγάλη έκταση και ότι σε ορισμένες περιπτώσεις δεν είναι απαραίτητος ο καθορισμός περιόδου εμπορίασ. Οι περίοδοι εμπορίας, όπως έχουν καθοριστεί στους προαναφερόμενους τομείς, καθώς και η εξουσία της Επιτροπής να καθορίζει τις περιόδους εμπορίας για τους τομείς των οπωροκηπευτικών και των μεταποιημένων οπωροκηπευτικών, πρέπει επομένως να ενσωματωθούν στον παρόντα κανονισμό.

34. Για να σταθεροποιηθούν οι αγορές και να εξασφαλισθεί δίκαιο βιοτικό επίπεδο για τον γεωργικό πληθυσμό, έχει αναπτυχθεί ένα διαφοροποιημένο σύστημα στήριξης των τιμών ανάλογα με τους τομείς, παράλληλα με την εισαγωγή καθεστώτων άμεσης στήριξης, το οποίο λαμβάνει υπόψη τις διαφορετικές ανάγκες καθενός από τους τομείς αυτούς, αφενός, και την αλληλεξάρτηση μεταξύ των διαφόρων τομέων, αφετέρου. Τα εν λόγω μέτρα λαμβάνουν τη μορφή της δημόσιας παρέμβασης ή της καταβολής ενίσχυσης για την ιδιωτική αποθεματοποίηση των προϊόντων στους τομείς των σιτηρών, του ρυζιού, της ζάχαρης, της ελιάς, του βοείου κρέατος, του γάλακτος και των γαλακτοκομικών προϊόντων, του χοιρείου και του αιγοπρόβειου κρέατοσ. Έχοντας υπόψη τους στόχους του παρόντος κανονισμού, είναι επομένως αναγκαίο να διατηρηθούν τα μέτρα στήριξης των τιμών, όπου προβλέπονται στα νομοθετικά κείμενα που συντάχθηκαν στο παρελθόν, χωρίς να πραγματοποιηθούν ουσιαστικές αλλαγές σε σχέση με την προηγούμενη νομική κατάσταση.

35. Για λόγους σαφήνειας και διαφάνειας, οι διατάξεις που διέπουν τα μέτρα αυτά πρέπει να υπαχθούν σε κοινή δομή, συνεχίζοντας παράλληλα την πολιτική που ακολουθείται σε κάθε τομέα. Για τον σκοπό αυτό, ενδείκνυται να γίνει διάκριση μεταξύ τιμών αναφοράς και τιμών παρέμβασησ.

36. Οι ΚΟΑ για τα σιτηρά, το βόειο κρέας και το γάλα και τα γαλακτοκομικά προϊόντα περιέχουν διατάξεις, σύμφωνα με τις οποίες το Συμβούλιο, ενεργώντας με τη διαδικασία που ορίζεται στο άρθρο 37 παράγραφος 2 της Συνθήκης, μπορεί να τροποποιήσει τα επίπεδα των τιμών. Λόγω της ευαισθησίας των συστημάτων τιμών, πρέπει να διατηρηθεί η αναφορά στη δυνατότητα αυτή. Ωστόσο, επειδή η δυνατότητα αυτή δεν έχει σημασία μόνο για τους προαναφερθέντες τομείς, πρέπει να επεκταθεί σε όλους τους τομείς που καλύπτονται από τον παρόντα κανονισμό.

37. Προκειμένου να υπάρχουν αξιόπιστες πληροφορίες για τις τιμές της ζάχαρης στην κοινοτική αγορά, πρέπει να ενσωματωθεί στον παρόντα κανονισμό το καθεστώς κοινοποίησης τιμών που περιλαμβανόταν στην ΚΟΑ για τη ζάχαρη, βάσει του οποίου πρέπει να προσδιορίζονται τα επίπεδα αγοραίας τιμής για τη λευκή ζάχαρη.

38. Για να αποτραπεί το ενδεχόμενο να καταστεί το σύστημα παρέμβασης για τα σιτηρά, το ρύζι, το βούτυρο και το αποκορυφωμένο γάλα σε σκόνη μια χωριστή αγορά, πρέπει να διατηρηθεί η δυνατότητα να προβλέπεται το άνοιγμα της δημόσιας παρέμβασης μόνο για ορισμένες περιόδους του έτουσ. Ως προς τα προϊόντα του τομέα του βοείου κρέατος και το βούτυρο, η έναρξη και η λήξη της δημόσιας παρέμβασης πρέπει να εξαρτάται από τα επίπεδα των αγοραίων τιμών στη διάρκεια μιας ορισμένης περιόδου. Όσον αφορά τους τομείς του ρυζιού και της ζάχαρης, πρέπει να διατηρηθεί ο περιορισμός των ποσοτήτων, μέχρι τις οποίες μπορούν να πραγματοποιούνται αγορές από τη δημόσια παρέμβαση. Όσον αφορά το βούτυρο και το αποκορυφωμένο γάλα σε σκόνη, πρέπει να διατηρηθεί η εξουσία της Επιτροπής να αναστέλλει τη συνήθη αγορά από την παρέμβαση μόλις συμπληρωθεί μια ορισμένη ποσότητα ή να την αντικαθιστά με αγορά βάσει διαγωνισμού.

39. Το επίπεδο των τιμών, στο οποίο πρέπει να πραγματοποιούνται αγορές από τη δημόσια παρέμβαση («τιμή παρέμβασης»), είχε στο παρελθόν μειωθεί στις ΚΟΑ για τα σιτηρά, το ρύζι και το βόειο κρέας και είχε καθοριστεί παράλληλα με την εισαγωγή καθεστώτων άμεσης στήριξης στους τομείς αυτούσ. Επομένως, η ενίσχυση βάσει των εν λόγω καθεστώτων αφενός, και οι τιμές παρέμβασης αφετέρου, συνδέονται στενά. Η τιμή παρέμβασης για τα προϊόντα του τομέα του γάλακτος και των γαλακτοκομικών προϊόντων είχε καθοριστεί με στόχο την προώθηση της κατανάλωσης των προϊόντων του τομέα αυτού και τη βελτίωση της ανταγωνιστικότητάς τουσ. Στους τομείς του ρυζιού και της ζάχαρης, οι τιμές είχαν καθοριστεί με τρόπο που να συμβάλουν στη σταθεροποίηση της αγοράς σε περιπτώσεις κατά τις οποίες η αγοραία τιμή σε μια συγκεκριμένη περίοδο εμπορίας είναι κατώτερη από την τιμή αναφοράς που καθορίζεται για την επόμενη περίοδο εμπορίασ. Αυτές οι πολιτικές αποφάσεις του Συμβουλίου ακόμη παραμένουν ισχυρέσ.

40. Μέχρι στιγμής, τα επίπεδα των τιμών για τους τομείς του ρυζιού και της ζάχαρης έχουν καθοριστεί για προϊόντα του ποιοτικού τύπου που έχει οριστεί από το Συμβούλιο. Λόγω του ιδιαίτερα τεχνικού χαρακτήρα της έννοιας αυτής, είναι σκόπιμο να ανατεθεί η αρμοδιότητα ορισμού του ποιοτικού τύπου στην Επιτροπή. Κατά τον ορισμό της έννοιας αυτής, η Επιτροπή πρέπει ιδίως να καθοδηγείται από το περιβάλλον της αγοράς και των συναλλαγών για τα σχετικά προϊόντα.

41. Όπως και στις προηγούμενες ΚΟΑ, ο παρών κανονισμός πρέπει να προβλέπει τη δυνατότητα διάθεσης των προϊόντων που αγοράζονται από τη δημόσια παρέμβαση. Τα σχετικά μέτρα πρέπει να λαμβάνονται με τρόπο που να αποφεύγονται διαταραχές της αγοράς και να εξασφαλίζεται ίση πρόσβαση στα εμπορεύματα και ίση μεταχείριση των αγοραστών.

42. Χάρη στα αποθέματα παρέμβασης διαφόρων γεωργικών προϊόντων, η Κοινότητα διαθέτει τα μέσα για να συμβάλει σημαντικά στην ευημερία των πιο απόρων πολιτών τησ. Είναι προς το συμφέρον της Κοινότητας να εκμεταλλευθεί τη δυνατότητα αυτή σε μόνιμη βάση, έως ότου μειωθούν τα εν λόγω αποθέματα σε κανονικό επίπεδο με τη θέσπιση κατάλληλων μέτρων. Με βάση το σκεπτικό αυτό, ο κανονισμός (ΕΟΚ) αριθ. 3730/87 του Συμβουλίου της 10ης Δεκεμβρίου 1987 που καθορίζει τους γενικούς κανόνες για την παροχή τροφίμων από τα αποθέματα παρέμβασης σε ορισμένους οργανισμούς με σκοπό τη διανομή τους στα πιο άπορα άτομα της Κοινότητας[33], προέβλεπε μέχρι τώρα τη διανομή τροφίμων από φιλανθρωπικές οργανώσεισ. Αυτό το σημαντικό κοινωνικό μέτρο, το οποίο μπορεί να έχει ιδιαίτερη αξία για τους δικαιούχους, πρέπει να διατηρηθεί και να ενσωματωθεί στο πλαίσιο του παρόντος κανονισμού.

43. Για να συμβάλει στην εξισορρόπηση της αγοράς γάλακτος και στη σταθεροποίηση των τιμών της αγοράς, η ΚΟΑ για το γάλα και τα γαλακτοκομικά προϊόντα προέβλεψε τη χορήγηση ενίσχυσης για ιδιωτική αποθεματοποίηση για ορισμένα προϊόντα βουτύρου και ορισμένα τυριά. Επιπλέον, η Επιτροπή έχει εξουσιοδοτηθεί να αποφασίζει τη χορήγηση ενίσχυσης για την ιδιωτική αποθεματοποίηση ορισμένων άλλων τυριών, καθώς και της λευκής ζάχαρης, ορισμένων ειδών ελαιολάδου και ορισμένων προϊόντων του τομέα του βοείου κρέατος, του αποκορυφωμένου γάλακτος σε σκόνη, του χοίρειου κρέατος και του αιγοπρόβειου κρέατοσ. Λαμβανομένου υπόψη του στόχου του παρόντος κανονισμού, τα μέτρα αυτά πρέπει να διατηρηθούν και να ενσωματωθούν σε αυτόν.

44. Σύμφωνα με τους βασικούς κανονισμούς για τους τομείς του βοείου κρέατος, του χοιρείου κρέατος και του αιγοπρόβειου κρέατος, έχουν καταρτιστεί κοινοτικές κλίμακες κατάταξης των σφαγίων. Οι διατάξεις αυτές είναι ουσιώδους σημασίας για την καταγραφή των τιμών και την εφαρμογή των ρυθμίσεων παρέμβασης στους τομείς του βοείου και του χοιρείου κρέατοσ. Επιπλέον, έχουν ως στόχο τη βελτίωση της διαφάνειας στην αγορά. Τα εν λόγω συστήματα κατάταξης σφαγίων πρέπει να διατηρηθούν. Ωστόσο, λόγω του κυρίως τεχνικού χαρακτήρα τους, φαίνεται σκόπιμο να ανατεθούν στην Επιτροπή οι αναγκαίες αρμοδιότητες για την έκδοση των σχετικών κανόνων με βάση τα κριτήρια που χρησιμοποιήθηκαν για τα υφιστάμενα συστήματα.

45. Οι περιορισμοί της ελεύθερης κυκλοφορίας, οι οποίοι προκύπτουν από την εφαρμογή μέτρων που αποβλέπουν στην αποτροπή της εξάπλωσης ασθενειών των ζώων, είναι δυνατό να προκαλέσουν δυσχέρειες στην αγορά ορισμένων προϊόντων σε ένα ή περισσότερα κράτη μέλη. Η πείρα αποδεικνύει ότι σοβαρές διαταραχές της αγοράς, όπως σημαντική πτώση της κατανάλωσης ή των τιμών, μπορούν να αποδοθούν στον κλονισμό της εμπιστοσύνης των καταναλωτών ως αποτέλεσμα κινδύνων για τη δημόσια υγεία ή για την υγεία των ζώων.

46. Τα έκτακτα μέτρα στήριξης της αγοράς προς αντιμετώπιση παρόμοιων καταστάσεων, τα οποία προβλέπονται στις αντίστοιχες ΚΟΑ για το βόειο κρέας, το γάλα και τα γαλακτοκομικά προϊόντα, το χοίρειο κρέας, τα αυγά και τα πουλερικά, πρέπει επομένως να ενσωματωθούν στον παρόντα κανονισμό με τους ίδιους όρους που εφαρμόστηκαν μέχρι τώρα. Τα εν λόγω έκτακτα μέτρα στήριξης της αγοράς πρέπει να λαμβάνονται από την Επιτροπή και πρέπει να συνδέονται ευθέως ή να αποτελούν το επακόλουθο υγειονομικών και κτηνιατρικών μέτρων, τα οποία λαμβάνονται για την αποτροπή της εξάπλωσης ασθενειών. Πρέπει να λαμβάνονται κατόπιν αιτήσεως των κρατών μελών, ώστε να αποφεύγεται σοβαρή διαταραχή των σχετικών αγορών.

47. Η δυνατότητα της Επιτροπής να εκδίδει ειδικά μέτρα παρέμβασης, όταν αυτό αποδεικνύεται αναγκαίο για να υπάρξει ουσιαστική και αποτελεσματική αντίδραση σε απειλές για διατάραξη της αγοράς στον τομέα των σιτηρών και για να προλαμβάνεται η μεγάλης κλίμακας προσφυγή στη δημόσια παρέμβαση σε ορισμένες περιφέρειες της Κοινότητας στον τομέα του ρυζιού ή για να καλύπτονται ελλείψεις αναποφλοίωτου ρυζιού μετά από θεομηνίες, όπως προβλεπόταν στις ΚΟΑ για τα σιτηρά και το ρύζι αντιστοίχως, πρέπει να διατηρηθεί στον παρόντα κανονισμό.

48. Πρέπει να καθοριστεί ελάχιστη τιμή για τα ζαχαρότευτλα ποσόστωσης, τα οποία αντιστοιχούν σε ποιοτικό τύπο που θα πρέπει να οριστεί, προκειμένου να εξασφαλιστεί δίκαιο βιοτικό επίπεδο για τους καλλιεργητές ζαχαροτεύτλων και ζαχαροκάλαμου της Κοινότητασ. Ο ποιοτικός τύπος για τα ζαχαρότευτλα ποσόστωσης καθοριζόταν μέχρι τώρα στο παράρτημα Ι του κανονισμού (ΕΚ) αριθ. 318/2006. Λόγω του ιδιαίτερα τεχνικού χαρακτήρα των διατάξεων αυτών, κρίνεται ορθότερο ο χειρισμός των θεμάτων αυτών να γίνεται σε επίπεδο Επιτροπής.

49. Χρειάζονται ειδικά μέσα προκειμένου να εξασφαλιστεί η ορθή ισορροπία μεταξύ δικαιωμάτων και υποχρεώσεων των επιχειρήσεων ζάχαρης και των καλλιεργητών ζαχαροτεύτλων. Συνεπώς, οι τυποποιημένες διατάξεις που περιλαμβάνονταν μέχρι τώρα στην ΚΟΑ για τη ζάχαρη πρέπει να μεταφερθούν στον παρόντα κανονισμό, για να διέπουν τις συμβατικές σχέσεις μεταξύ αγοραστών και πωλητών ζαχαροτεύτλων. Οι λεπτομερείς όροι έχουν επί του παρόντος προβλεφθεί στην ΚΟΑ για τη ζάχαρη και περιλαμβάνονται στο παράρτημα ΙΙ του κανονισμού (ΕΚ) αριθ. 318/2006. Λόγω του ιδιαίτερα τεχνικού χαρακτήρα των όρων αυτών, κρίνεται ορθότερο ο χειρισμός των θεμάτων αυτών να γίνεται σε επίπεδο Επιτροπήσ.

50. Η ποικιλομορφία των φυσικών, οικονομικών και τεχνικών καταστάσεων δυσχεραίνει την ενοποίηση των όρων αγοράς ζαχαροτεύτλων σε ολόκληρη την Κοινότητα. Διεπαγγελματικές συμφωνίες υφίστανται ήδη μεταξύ ενώσεων καλλιεργητών ζαχαροτεύτλων και επιχειρήσεων ζάχαρησ. Κατά συνέπεια, οι διατάξεις-πλαίσιο πρέπει να ορίζουν μόνο τις ελάχιστες εγγυήσεις που απαιτούνται για τους καλλιεργητές ζαχαροτεύτλων και για τη βιομηχανία ζάχαρης, ώστε να εξασφαλιστεί η εύρυθμη λειτουργία της αγοράς ζάχαρης, με δυνατότητα παρέκκλισης από ορισμένους κανόνες στο πλαίσιο διεπαγγελματικής συμφωνίας.

51. Πρέπει να επιβληθεί τέλος παραγωγής που θα συμβάλλει στη χρηματοδότηση των δαπανών που πραγματοποιούνται στο πλαίσιο της ΚΟΑ στον τομέα της ζάχαρης.

52. Για να διατηρηθεί η διαρθρωτική ισορροπία των αγορών ζάχαρης σε επίπεδο τιμών που να προσεγγίζει την τιμή αναφοράς, πρέπει να μπορεί η Επιτροπή να αποφασίζει την απόσυρση ζάχαρης από την αγορά για το χρονικό διάστημα που χρειάζεται για την αποκατάσταση της ισορροπίας της αγοράς.

53. Οι ΚΟΑ για τα ζώντα φυτά, το βόειο κρέας, το χοίρειο κρέας, το αιγοπρόβειο κρέας, τα αυγά και τα πουλερικά προβλέπουν τη δυνατότητα έκδοσης ορισμένων μέτρων που διευκολύνουν την προσαρμογή της προσφοράς στις απαιτήσεις της αγοράσ. Τα μέτρα αυτά μπορούν να συμβάλουν στη σταθεροποίηση των αγορών και στην εξασφάλιση δίκαιου βιοτικού επιπέδου για τον ενδιαφερόμενο γεωργικό πληθυσμό. Λαμβανομένων υπόψη των στόχων του παρόντος κανονισμού, η δυνατότητα αυτή πρέπει να διατηρηθεί. Σύμφωνα με τις εν λόγω διατάξεις, το Συμβούλιο μπορεί να θεσπίζει τους γενικούς κανόνες που αφορούν τα ως άνω μέτρα με τη διαδικασία που προβλέπεται στο άρθρο 37 της Συνθήκησ. Οι στόχοι που πρέπει να επιδιώκουν τα μέτρα του είδους αυτού περιγράφονται σαφώς, οριοθετώντας ταυτόχρονα τη φύση των μέτρων που μπορούν να εκδοθούν. Επομένως, η έκδοση συμπληρωματικών γενικών κανόνων από το Συμβούλιο δεν είναι αναγκαία και δεν πρέπει πλέον να προβλέπεται.

54. Στον τομέα της ζάχαρης και στον τομέα του γάλακτος και των γαλακτοκομικών προϊόντων ο ποσοτικός περιορισμός της παραγωγής, όπως προβλέπεται στον κανονισμό (ΕΚ) αριθ. 318/2006 και στον κανονισμό (ΕΚ) αριθ. 1788/2003 του Συμβουλίου, της 29ης Σεπτεμβρίου 2003, για θέσπιση εισφοράς στον τομέα του γάλακτος και των γαλακτοκομικών προϊόντων[34], αποτέλεσε ουσιαστικό μέσο της πολιτικής για την αγορά επί πολλά έτη. Οι λόγοι που κατά το παρελθόν οδήγησαν την Κοινότητα να θεσπίσει καθεστώς ποσοστώσεων παραγωγής και στους δύο τομείς εξακολουθούν να ισχύουν. Ενώ το καθεστώς ποσοστώσεων ζάχαρης έχει ενσωματωθεί άμεσα στον κανονισμό (ΕΚ) αριθ. 318/2006[35], το αντίστοιχο καθεστώς στον τομέα του γάλακτος ρυθμιζόταν μέχρι τώρα με χωριστή νομική πράξη, και συγκεκριμένα με τον κανονισμό (ΕΚ) αριθ. 1788/2003. Έχοντας υπόψη την καίρια σημασία των καθεστώτων αυτών και τους στόχους του παρόντος κανονισμού, είναι επομένως σκόπιμο να ενσωματωθούν οι σχετικές διατάξεις στον παρόντα κανονισμό, χωρίς να πραγματοποιηθούν ουσιαστικές αλλαγές στα εν λόγω καθεστώτα και στον τρόπο λειτουργίας τους σε σχέση με την προηγούμενη νομική κατάσταση.

55. Το καθεστώς ποσοστώσεων ζάχαρης βάσει του παρόντος κανονισμού πρέπει, επομένως, να αντικατοπτρίζει τις ρυθμίσεις του κανονισμού (ΕΚ) αριθ. 318/2006 και, ειδικότερα, πρέπει να διατηρήσει το νομικό καθεστώς των ποσοστώσεων στο βαθμό που, σύμφωνα με τη νομολογία του Δικαστηρίου, το καθεστώς των ποσοστώσεων αποτελεί μηχανισμό ρύθμισης της αγοράς του τομέα της ζάχαρης, ο οποίος αποσκοπεί να διασφαλίσει την επίτευξη στόχων δημοσίου συμφέροντος.

56. Επομένως, ο παρών κανονισμός πρέπει επίσης να δώσει τη δυνατότητα στην Επιτροπή να προσαρμόσει τις ποσοστώσεις σε διατηρήσιμο επίπεδο μετά τη διάλυση, το 2010, του ταμείου αναδιάρθρωσης που ιδρύθηκε με τον κανονισμό (ΕΚ) αριθ. 320/2006 του Συμβουλίου, της 20ής Φεβρουαρίου 2006, για τη θέσπιση προσωρινού καθεστώτος αναδιάρθρωσης του κλάδου της ζάχαρης στην Κοινότητα[36].

57. Ενόψει της ανάγκης για ορισμένη εθνική ευελιξία όσον αφορά τη διαρθρωτική προσαρμογή της μεταποιητικής βιομηχανίας και της καλλιέργειας ζαχαροτεύτλων και ζαχαροκάλαμου κατά την περίοδο εφαρμογής των ποσοστώσεων, πρέπει να επιτραπεί στα κράτη μέλη να τροποποιούν τις ποσοστώσεις των επιχειρήσεων εντός ορισμένων ορίων, χωρίς όμως να περιορίζεται η λειτουργία του ταμείου αναδιάρθρωσησ.

58. Για να αποφεύγονται οι στρεβλώσεις της αγοράς ζάχαρης λόγω του πλεονάσματος ζάχαρης, πρέπει να δοθεί στην Επιτροπή η δυνατότητα να προβλέπει, σύμφωνα με ορισμένα κριτήρια, τη μεταφορά του πλεονάσματος ζάχαρης, ισογλυκόζης ή σιροπιού ινουλίνης, το οποίο πρέπει να θεωρείται ποσόστωση παραγωγής της επόμενης περιόδου εμπορίασ. Επιπλέον, εάν για ορισμένες ποσότητες δεν πληρούνται οι εφαρμοστέοι όροι, πρέπει να επιβάλλεται εισφορά επί του πλεονάσματος, για να αποφεύγεται το ενδεχόμενο η συσσώρευση των ποσοτήτων αυτών να απειλήσει την κατάσταση στην αγορά.

59. Σύμφωνα με τον σκοπό του παρόντος κανονισμού, η δομή των διατάξεων για τις ποσοστώσεις γάλακτος πρέπει να ευθυγραμμιστεί με τη δομή των διατάξεων για τις ποσοστώσεις ζάχαρησ. Όθεν, αφετηρία των κανόνων για το γάλα δεν πρέπει πλέον να είναι η υποχρέωση καταβολής συμπληρωματικής εισφοράς, όταν υπάρχει υπέρβαση της εθνικής ποσότητας αναφοράς, αλλά ο καθορισμός εθνικών ποσοστώσεων, οι οποίες σε περίπτωση υπέρβασής τους οδηγούν στην είσπραξη εισφοράς επί του πλεονάσματοσ.

60. Κατ’ ουσίαν, το καθεστώς των ποσοστώσεων γάλακτος πρέπει να διαμορφωθεί σύμφωνα με τον κανονισμό (ΕΚ) αριθ. 1788/2003. Ειδικότερα, πρέπει να διατηρηθεί η διάκριση μεταξύ παραδόσεων και άμεσων πωλήσεων και το καθεστώς πρέπει να εφαρμόζεται με βάση ατομικές αντιπροσωπευτικές τιμές περιεκτικότητας σε λιπαρές ουσίες και μια εθνική περιεκτικότητα αναφοράς σε λιπαρές ουσίεσ. Πρέπει να επιτρέπεται στους γεωργούς υπό ορισμένες προϋποθέσεις να μεταφέρουν προσωρινά την ατομική ποσόστωσή τουσ. Αν και πρέπει να διατηρηθεί η αρχή της μεταβίβασης της ποσόστωσης που αντιστοιχεί σε μια εκμετάλλευση μαζί με τη σχετική έκταση στον αγοραστή, τον μισθωτή ή τον κληρονόμο σε περίπτωση πώλησης, εκμίσθωσης ή κληρονομικής μεταβίβασης της εκμετάλλευσης, πρέπει να προβλεφθούν ορισμένες εξαιρέσεις από την αρχή της σύνδεσης της ποσότητας αναφοράς με την εκμετάλλευση, ώστε να συνεχιστεί η αναδιάρθρωση της γαλακτοκομικής παραγωγής και η βελτίωση του περιβάλλοντοσ. Ανάλογα με τους διάφορους τύπους μεταφοράς των ποσοτήτων αναφοράς και με βάση αντικειμενικά κριτήρια, πρέπει να επιτρέπεται στα κράτη μέλη να επαναφέρουν ένα μέρος των μεταφερομένων ποσοτήτων στο εθνικό απόθεμα.

61. Η εισφορά επί του πλεονάσματος πρέπει να καθοριστεί σε επίπεδο που λειτουργεί αποτρεπτικά και να είναι καταβλητέα από τα κράτη μέλη αμέσως μόλις σημειώνεται υπέρβαση της εθνικής ποσότητας αναφοράσ. Στη συνέχεια, το κράτος μέλος πρέπει να κατανέμει το ποσό της εισφοράς στους παραγωγούς που συνετέλεσαν στην υπέρβαση αυτή. Οι εν λόγω παραγωγοί πρέπει να ενέχονται έναντι του κράτους μέλους στην καταβολή του μεριδίου τους επί της οφειλόμενης εισφοράς, λόγω του γεγονότος και μόνον ότι υπερέβησαν τη διαθέσιμη ποσότητά τουσ. Τα κράτη μέλη καταβάλλουν στο Ευρωπαϊκό Γεωργικό Ταμείο Εγγυήσεων (ΕΓΤΕ) την εισφορά που αντιστοιχεί στην υπέρβαση της εθνικής ποσότητας αναφοράς, μειωμένη κατά ένα κατ’ αποκοπή ποσό ύψους 1%, ώστε να λαμβάνονται υπόψη οι περιπτώσεις πτώχευσης ή οριστικής αδυναμίας ορισμένων παραγωγών να καταβάλουν το μερίδιό τους στην οφειλόμενη εισφορά.

62. Το άρθρο 34 παράγραφος 1 στοιχείο β) του κανονισμού (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής[37] χαρακτηρίζει τα ποσά που προκύπτουν από την επιβολή της συμπληρωματικής εισφοράς στον τομέα του γάλακτος ως «έσοδα που διατίθενται», τα οποία πρέπει να καταβάλλονται στον κοινοτικό προϋπολογισμό και, σε περίπτωση επαναχρησιμοποίησης, πρέπει να διατίθενται μόνο για τη χρηματοδότηση των δαπανών του ΕΓΤΕ ή του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ). Ως εκ τούτου, το άρθρο 22 του κανονισμού (ΕΚ) αριθ. 1788/2003, σύμφωνα με το οποίο το προϊόν της εισφοράς θεωρείται ότι αποτελεί μέρος των παρεμβάσεων που προορίζονται για τη ρύθμιση των γεωργικών αγορών και πρέπει να διατίθεται για τη χρηματοδότηση των δαπανών του γαλακτοκομικού τομέα, έχει καταστεί παρωχημένο και δεν έχει περιληφθεί στον παρόντα κανονισμό.

63. Διάφορες ΚΟΑ προβλέπουν διάφορα είδη καθεστώτων ενισχύσεων.

64. Οι ΚΟΑ για τις αποξηραμένες χορτονομές καθώς και για το λίνο και την κάνναβη εισήγαγαν ενισχύσεις μεταποίησης για τους τομείς αυτούς, ως μέσο για τη ρύθμιση της εσωτερικής αγοράς στους συγκεκριμένους τομείσ.

65. Λόγω της ιδιαίτερης κατάστασης της αγοράς αμύλου από σιτηρά και γεώμηλα, η ΚΟΑ για τα σιτηρά περιείχε διατάξεις, οι οποίες επέτρεπαν τη χορήγηση επιστροφής κατά την παραγωγή, εάν αυτό αποδεικνυόταν αναγκαίο. Η επιστροφή κατά την παραγωγή πρέπει να είναι τέτοια, ώστε τα βασικά προϊόντα που χρησιμοποιούνται από τη σχετική βιομηχανία να της διατίθενται σε τιμή χαμηλότερη από εκείνη που προκύπτει από την εφαρμογή των κοινών τιμών. Η ΚΟΑ για τη ζάχαρη θέσπισε τη δυνατότητα χορήγησης επιστροφής στην παραγωγή, στις περιπτώσεις που, όσον αφορά την παρασκευή ορισμένων βιομηχανικών, χημικών ή φαρμακευτικών προϊόντων, προκύπτει ανάγκη να ληφθούν μέτρα με στόχο να καταστούν διαθέσιμα ορισμένα προϊόντα ζάχαρησ.

66. Είναι αναγκαία κοινοτική χρηματοδότηση, η οποία αντιστοιχεί στο ποσοστό άμεσης ενίσχυσης που μπορούν να παρακρατούν τα κράτη μέλη σύμφωνα με το άρθρο 110θ παράγραφος 4 του κανονισμού (EΚ) αριθ. 1782/2003, προκειμένου οι εγκεκριμένες οργανώσεις φορέων να ενθαρρύνονται να καταρτίζουν προγράμματα εργασίας που αποσκοπούν στη βελτίωση της ποιότητας παραγωγής ελαιολάδου και επιτραπέζιων ελιών. Στο πλαίσιο αυτό, η ΚΟΑ για το ελαιόλαδο και τις επιτραπέζιες ελιές προέβλεπε ότι η κοινοτική ενίσχυση πρέπει να κατανέμεται σύμφωνα με την προτεραιότητα των δραστηριοτήτων που αναλαμβάνονται στο πλαίσιο των εν λόγω προγραμμάτων εργασίας.

67. Για την εξισορρόπηση της αγοράς γάλακτος και τη σταθεροποίηση των τιμών της αγοράς για το γάλα και τα γαλακτοκομικά προϊόντα, χρειάζεται η λήψη μέτρων που θα ενισχύσουν τη δυνατότητα διάθεσης των γαλακτοκομικών προϊόντων. Ως εκ τούτου, η ΚΟΑ για το γάλα και τα γαλακτοκομικά προϊόντα προέβλεπε τη χορήγηση ενισχύσεων για την εμπορία ορισμένων γαλακτοκομικών προϊόντων ενόψει ειδικών χρήσεων και προορισμών. Επιπλέον, η εν λόγω ΚΟΑ προέβλεπε ότι, προκειμένου να ενθαρρυνθεί η κατανάλωση γάλακτος από τους νέους, η Κοινότητα πρέπει να αναλάβει ένα μέρος των δαπανών που προκύπτουν από τη χορήγηση ενίσχυσης για την παροχή γάλακτος στους μαθητές των σχολικών ιδρυμάτων.

68. Με τον κανονισμό (ΕΟΚ) αριθ. 2075/92 ιδρύθηκε κοινοτικό ταμείο καπνού, το οποίο χρηματοδοτείται με ορισμένες κρατήσεις από τα καθεστώτα ενίσχυσης στον τομέα αυτό και με στόχο την υλοποίηση διαφόρων μέτρων για τον τομέα. Το έτος 2007 θα είναι το τελευταίο, κατά το οποίο οι κρατήσεις από το καθεστώς ενίσχυσης που προβλέπεται στο κεφάλαιο 10γ του τίτλου IV του κανονισμού (ΕΚ) αριθ. 1782/2003 θα τεθούν στη διάθεση του κοινοτικού ταμείου καπνού. Ενώ η χρηματοδότηση του ταμείου θα λήξει πριν από την έναρξη ισχύος του παρόντος κανονισμού, οι διατάξεις του άρθρου 13 του κανονισμού (ΕΟΚ) αριθ. 2075/92 πρέπει να διατηρηθούν, για να χρησιμεύσουν ως νομική βάση για τα πολυετή προγράμματα που μπορούν να χρηματοδοτούνται από το κοινοτικό ταμείο καπνού.

69. Η μελισσοκομία, η οποία αποτελεί τομέα της γεωργίας, χαρακτηρίζεται από την ποικιλία των συνθηκών παραγωγής και των αποδόσεων, καθώς και από τη διασπορά και την ανομοιογένεια των οικονομικών παραγόντων τόσο σε επίπεδο παραγωγής όσο και σε επίπεδο εμπορίασ. Επιπλέον, λαμβάνοντας υπόψη την εξάπλωση της βαρρόας κατά τα τελευταία έτη σε πολλά κράτη μέλη και τις δυσχέρειες που συνεπάγεται η ασθένεια αυτή στην παραγωγή μελιού, εξακολουθεί να είναι απαραίτητη η δράση σε κοινοτικό επίπεδο, διότι πρόκειται για ασθένεια που δεν είναι δυνατόν να εκριζωθεί πλήρως και πρέπει να αντιμετωπίζεται με εγκεκριμένα προϊόντα. Υπό τις περιστάσεις αυτές και για να βελτιωθεί η παραγωγή και η εμπορία των προϊόντων μελισσοκομίας στην Κοινότητα, πρέπει να καταρτίζονται εθνικά προγράμματα ανά τριετία, τα οποία θα περιλαμβάνουν ενέργειες τεχνικής βοήθειας, καταπολέμησης της βαρρόας, εξορθολογισμού της εποχιακής μετακίνησης, διαχείρισης της ανασύστασης του κοινοτικού μελισσοκομικού κεφαλαίου, καθώς και συνεργασία σε ερευνητικά προγράμματα σε θέματα μελισσοκομίας και των προϊόντων της, με στόχο τη βελτίωση των γενικότερων συνθηκών παραγωγής και εμπορίας των προϊόντων μελισσοκομίασ. Τα εν λόγω εθνικά προγράμματα πρέπει να χρηματοδοτούνται εν μέρει από την Κοινότητα.

70. Ο κανονισμός (ΕΚ) αριθ. 1544/2006 αντικατέστησε όλες τις εθνικές ενισχύσεις για τους μεταξοσκώληκες με ένα κοινοτικό καθεστώς ενίσχυσης για την εκτροφή μεταξοσκωλήκων, η οποία χορηγείται με τη μορφή κατ’ αποκοπή ποσού ανά χρησιμοποιούμενο κουτί μεταξοσπόρου.

71. Δεδομένου ότι οι λόγοι πολιτικής που οδήγησαν στην εισαγωγή των προαναφερθέντων καθεστώτων εξακολουθούν να ισχύουν, όλα αυτά τα καθεστώτα ενισχύσεων πρέπει να ενσωματωθούν στο πλαίσιο του παρόντος κανονισμού.

72. Η εφαρμογή προτύπων στην εμπορία γεωργικών προϊόντων μπορεί να συμβάλει στη βελτίωση των οικονομικών όρων παραγωγής και εμπορίας, καθώς και της ποιότητας των προϊόντων αυτών. Η εφαρμογή των εν λόγω προτύπων είναι, επομένως, προς το συμφέρον παραγωγών, εμπόρων και καταναλωτών. Όθεν, στο πλαίσιο των ΚΟΑ για τις μπανάνες, την ελιά, τα ζώντα φυτά, τα αυγά και τα πουλερικά, εισήχθησαν πρότυπα εμπορίας, τα οποία, ειδικότερα, αφορούν την ποιοτική κατηγορία, το βάρος, το μέγεθος, την πρώτη και δεύτερη συσκευασία, την αποθήκευση, τη μεταφορά, την παρουσίαση και την επισήμανση. Είναι σκόπιμο να διατηρηθεί η προσέγγιση αυτή στον παρόντα κανονισμό.

73. Στο πλαίσιο των ΚΟΑ για το ελαιόλαδο και τις επιτραπέζιες ελιές και για τις μπανάνες, έχει ανατεθεί στην Επιτροπή, μέχρι στιγμής, η έκδοση των διατάξεων σχετικά με τα πρότυπα εμπορίασ. Λόγω του λεπτομερούς τεχνικού χαρακτήρα τους και της ανάγκης συνεχούς βελτίωσης της αποτελεσματικότητάς τους και προσαρμογής τους στις εξελισσόμενες εμπορικές πρακτικές, φαίνεται ορθότερο να επεκταθεί η προσέγγιση αυτή και στους άλλους τομείς, προσδιορίζοντας παράλληλα τα κριτήρια που πρέπει να λαμβάνει υπόψη η Επιτροπή κατά τον καθορισμό των σχετικών κανόνων. Επιπλέον, ενδέχεται να χρειάζεται να εκδοθούν ειδικά μέτρα, ιδίως σύγχρονες μέθοδοι ανάλυσης και άλλα μέτρα για τον προσδιορισμό των χαρακτηριστικών των σχετικών προτύπων, προκειμένου να αποφεύγονται καταχρήσεις όσον αφορά την ποιότητα και τη γνησιότητα των προϊόντων που προσφέρονται στους καταναλωτές, καθώς και οι συνακόλουθες σημαντικές διαταραχές των αγορών.

74. Έχουν εκδοθεί διάφορες νομικές πράξεις για τη ρύθμιση της εμπορίας και της ονομασίας του γάλακτος, των γαλακτοκομικών προϊόντων και άλλων λιπαρών ουσιών. Στόχο έχουν να βελτιώσουν τη θέση του γάλακτος και των γαλακτοκομικών προϊόντων στην αγορά, αφενός, και να εξασφαλίσουν τον θεμιτό ανταγωνισμό μεταξύ λιπαρών ουσιών προς επάλειψη προερχόμενων από το γάλα ή μη, αφετέρου, προς όφελος τόσο των παραγωγών όσο και των καταναλωτών. Οι κανόνες που περιέχονται στον κανονισμό (ΕΟΚ) αριθ. 1898/87 του Συμβουλίου της 2ας Ιουλίου 1987 σχετικά με την προστασία της ονομασίας του γάλακτος και των γαλακτοκομικών προϊόντων κατά τη διάθεσή τους στο εμπόριο[38] αποσκοπούν, αφενός, στην προστασία του καταναλωτή και, αφετέρου, στη δημιουργία μη νοθευμένων όρων ανταγωνισμού μεταξύ των γαλακτοκομικών προϊόντων και των ανταγωνιστικών προϊόντων, όσον αφορά την ονομασία, την επισήμανση και τη διαφήμιση. Ο κανονισμός (ΕΚ) αριθ. 2597/97 του Συμβουλίου της 18ης Δεκεμβρίου 1997 περί συμπληρωματικών κανόνων της κοινής οργάνωσης αγοράς στον τομέα του γάλακτος και των γαλακτοκομικών προϊόντων όσον αφορά το γάλα κατανάλωσης[39] προβλέπει κανόνες που σκοπό έχουν να προσφέρουν εγγύηση για υψηλή ποιότητα του γάλακτος κατανάλωσης και προϊόντα που ανταποκρίνονται στις ανάγκες και τις προσδοκίες των καταναλωτών, σταθεροποιώντας με τον τρόπο αυτό τη σχετική αγορά και παρέχοντας στον καταναλωτή γάλα κατανάλωσης υψηλής ποιότητασ. Ο κανονισμός (ΕΚ) αριθ. 2991/94 του Συμβουλίου της 5ης Δεκεμβρίου 1994 για τον καθορισμό των κανόνων για λιπαρές ύλες για επάλειψη[40] καθορίζει τα πρότυπα εμπορίας για τα γαλακτοκομικά και μη προϊόντα με σαφή και διακριτή ταξινόμηση, συνοδευόμενη από κανόνες σχετικούς με την ονομασία. Σύμφωνα με τους στόχους του παρόντος κανονισμού, οι κανόνες αυτοί πρέπει να διατηρηθούν χωρίς τροποποιήσεισ.

75. Όπως συνέβαινε μέχρι τώρα στο πλαίσιο της ΚΟΑ για τον λυκίσκο, θα πρέπει να ακολουθείται, σε κοινοτικό επίπεδο, πολιτική ποιότητας με την εφαρμογή διατάξεων σχετικών με την πιστοποίηση, συνοδευόμενων από κανόνες που να απαγορεύουν, κατ’ αρχήν, την εμπορία προϊόντων για τα οποία δεν έχει χορηγηθεί πιστοποιητικό ή, στην περίπτωση των εισαγόμενων προϊόντων, που δεν ανταποκρίνονται στα αντίστοιχα ελάχιστα ποιοτικά χαρακτηριστικά.

76. Οι περιγραφές και οι ορισμοί του ελαιολάδου καθώς και η ονομασία του αποτελούν ουσιαστικό στοιχείο του καθεστώτος της αγοράς, θέτοντας πρότυπα ποιότητας και παρέχοντας στους καταναλωτές επαρκή πληροφόρηση για το προϊόν.

77. Ένα από τα προαναφερθέντα καθεστώτα ενίσχυσης που συμβάλλει στην εξισορρόπηση της αγοράς γάλακτος και γαλακτοκομικών προϊόντων και στη σταθεροποίηση των τιμών της αγοράς στον τομέα αυτό συνιστάται σε ένα καθεστώς ενίσχυσης για τη μεταποίηση αποκορυφωμένου γάλακτος σε σκόνη σε καζεΐνη και καζεϊνικά άλατα, το οποίο μέχρι τώρα περιλαμβανόταν στο άρθρο 12 του κανονισμού (ΕΚ) αριθ. 1255/1999. Ο κανονισμός (ΕΟΚ) αριθ. 2204/90 του Συμβουλίου της 24ης Ιουλίου 1990 για τον καθορισμό των συμπληρωματικών γενικών κανόνων της κοινής οργανώσεως της αγοράς στον τομέα του γάλακτος και των γαλακτοκομικών προϊόντων όσον αφορά τα τυριά[41] εισήγαγε κανόνες σχετικούς με τη χρησιμοποίηση της καζεΐνης και των καζεϊνικών αλάτων στην παρασκευή τυριών, με στόχο την αποφυγή δυσμενών επιπτώσεων που μπορούν να προκύψουν από το εν λόγω καθεστώς ενίσχυσης, λαμβανομένης υπόψη της ευκολίας υποκατάστασης των τυριών από καζεΐνη και καζεϊνικά άλατα, αποβλέποντας με τον τρόπο αυτό στη σταθεροποίηση της αγοράσ. Οι κανόνες αυτοί πρέπει να ενσωματωθούν στον παρόντα κανονισμό.

78. Η μεταποίηση ορισμένων γεωργικών πρώτων υλών σε αιθυλική αλκοόλη συνδέεται στενά με την οικονομία των εν λόγω πρώτων υλών. Η μεταποίηση αυτή μπορεί να συμβάλει σε μεγάλο βαθμό στην αξιοποίησή τους και ενίοτε παρουσιάζει όλως ιδιαίτερο οικονομικό και κοινωνικό ενδιαφέρον για την οικονομία ορισμένων περιφερειών της Κοινότητας, ενίοτε δε αντιπροσωπεύει ένα μη αμελητέο τμήμα των εσόδων των παραγωγών των εν λόγω πρώτων υλών. Σε άλλες περιπτώσεις επιτρέπει την εξάλειψη προϊόντων μη ικανοποιητικής ποιότητας, καθώς και συγκυριακών πλεονασμάτων, που ενδέχεται να δημιουργήσουν πρόσκαιρες δυσκολίες στην οικονομία ορισμένων προϊόντων.

79. Στους τομείς του λυκίσκου, της ελιάς, του καπνού και των μεταξοσκωλήκων, ορισμένα μέσα πολιτικής υλοποιούνται με συγκέντρωση των προσπαθειών σε διάφορα είδη οργανώσεων, ιδίως με στόχο τη σταθεροποίηση των αγορών, καθώς και τη βελτίωση και διασφάλιση της ποιότητας των αντίστοιχων προϊόντων μέσω κοινής δράσησ. Οι διατάξεις που διέπουν το λόγω σύστημα οργανώσεων μέχρι τώρα βασίζονται σε οργανώσεις που είναι αναγνωρισμένες από τα κράτη μέλη ή, υπό ορισμένους όρους, από την Επιτροπή, σύμφωνα με διατάξεις που εκδίδονται από την Επιτροπή. Το σύστημα αυτό πρέπει να διατηρηθεί, οι δε διατάξεις που έχουν θεσπιστεί μέχρι στιγμής πρέπει να εναρμονιστούν.

80. Για να ενισχυθούν ορισμένες δραστηριότητες των διεπαγγελματικών οργανώσεων που παρουσιάζουν ιδιαίτερο ενδιαφέρον από την άποψη της ισχύουσας ρύθμισης της ΚΟΑ στον τομέα του καπνού, πρέπει να προβλεφθεί η δυνατότητα να επεκταθούν, υπό ορισμένες προϋποθέσεις, στο σύνολο των παραγωγών και των ομάδων τους - μη μελών διεπαγγελματικών οργανώσεων - μίας ή περισσοτέρων περιφερειών, οι κανόνες που έχει υιοθετήσει η διεπαγγελματική οργάνωση για τα μέλη τησ. Το ίδιο πρέπει επίσης να εφαρμοστεί σε σχέση με άλλες δραστηριότητες των αναγνωρισμένων διεπαγγελματικών οργανώσεων, οι οποίες παρουσιάζουν γενικότερο οικονομικό ή τεχνικό ενδιαφέρον για τον τομέα του καπνού και αποβαίνουν ως εκ τούτου προς όφελος του συνόλου των οικονομικών παραγόντων των ενδιαφερομένων επαγγελματικών κλάδων. Πρέπει να υπάρχει στενή συνεργασία μεταξύ των κρατών μελών και της Επιτροπήσ. Η Επιτροπή πρέπει να έχει μόνιμη εξουσία παρακολούθησης, ιδίως όσον αφορά τις συμφωνίες και εναρμονισμένες πρακτικές που εφαρμόζουν οι οργανώσεις αυτές.

81. Η δημιουργία ενιαίας κοινοτικής αγοράς συνεπάγεται τη θέσπιση καθεστώτος συναλλαγών στα εξωτερικά σύνορα της Κοινότητασ. Το εν λόγω καθεστώς συναλλαγών πρέπει να περιλαμβάνει εισαγωγικούς δασμούς και επιστροφές κατά την εξαγωγή και να σταθεροποιεί, κατ’ αρχήν, την κοινοτική αγορά. Το καθεστώς συναλλαγών πρέπει να βασίζεται στις υποχρεώσεις που έγιναν δεκτές στο πλαίσιο των πολυμερών εμπορικών διαπραγματεύσεων του Γύρου της Ουρουγουάης.

82. Η παρακολούθηση του όγκου των συναλλαγών γεωργικών προϊόντων με τρίτες χώρες στο πλαίσιο των ΚΟΑ για τα σιτηρά, το ρύζι, τη ζάχαρη, τους σπόρους προς σπορά, την ελιά, το λίνο και την κάνναβη, το βόειο κρέας, το γάλα και τα γαλακτοκομικά προϊόντα, το χοίρειο κρέας, το αιγοπρόβειο κρέας, τα αυγά, το κρέας πουλερικών, τα ζώντα φυτά και την αιθυλική αλκοόλη πραγματοποιείται μέχρι τώρα, τόσο για τις εισαγωγές όσο και για τις εξαγωγές, είτε βάσει συστημάτων υποχρεωτικής έκδοσης πιστοποιητικών είτε βάσει συστημάτων με τα οποία εξουσιοδοτείται η Επιτροπή να θεσπίσει απαιτήσεις έκδοσης πιστοποιητικών.

83. Η παρακολούθηση των εμπορικών ροών αποτελεί πρωτίστως θέμα διαχείρισης, η οποία πρέπει να χαρακτηρίζεται από ευελιξία. Στο πλαίσιο αυτό και βάσει της πείρας που έχει αποκτηθεί στις ΚΟΑ, όπου η διαχείριση των πιστοποιητικών έχει ήδη ανατεθεί στην Επιτροπή, φαίνεται σκόπιμο να επεκταθεί η προσέγγιση αυτή σε όλους τους τομείς στους οποίους χρησιμοποιούνται πιστοποιητικά εισαγωγής και εξαγωγήσ. Η απόφαση για τη θέσπιση απαιτήσεων έκδοσης πιστοποιητικών πρέπει να λαμβάνεται από την Επιτροπή, λαμβανομένης υπόψη της αναγκαιότητας των πιστοποιητικών εισαγωγής για τη διαχείριση των αντίστοιχων αγορών και, ειδικότερα, για την παρακολούθηση των εισαγωγών των συγκεκριμένων προϊόντων.

84. Ως επί το πλείστον, οι δασμοί που ισχύουν για τα γεωργικά προϊόντα στο πλαίσιο των συμφωνιών του Παγκοσμίου Οργανισμού Εμπορίου (ΠΟΕ) περιλαμβάνονται στο κοινό δασμολόγιο. Ωστόσο, για ορισμένα προϊόντα στον τομέα των σιτηρών και του ρυζιού, η εισαγωγή επιπλέον μηχανισμών καθιστά αναγκαίο να προβλεφθεί η δυνατότητα θέσπισης παρεκκλίσεων.

85. Για την πρόληψη ή την εξουδετέρωση δυσμενών επιπτώσεων στην κοινοτική αγορά, οι οποίες θα μπορούσαν να προκύψουν από εισαγωγές ορισμένων γεωργικών προϊόντων, οι εισαγωγές των εν λόγω προϊόντων πρέπει να υπόκεινται στην καταβολή συμπληρωματικού δασμού, εφόσον πληρούνται ορισμένου όροι.

86. Είναι σκόπιμο, υπό ορισμένους όρους, να ανατεθεί στην Επιτροπή η αρμοδιότητα να προβαίνει στο άνοιγμα και τη διαχείριση δασμολογικών ποσοστώσεων που απορρέουν από διεθνείς συμφωνίες που συνάπτονται σύμφωνα με τη Συνθήκη ή από άλλες πράξεις του Συμβουλίου.

87. Ο κανονισμός (ΕΟΚ) αριθ. 2729/75 του Συμβουλίου της 29ης Οκτωβρίου 1975 περί των εισφορών κατά την εισαγωγή που εφαρμόζονται στα μίγματα σιτηρών, ορύζης και θραυσμάτων ορύζης[42] έχει στόχο να εξασφαλίσει την εύρυθμη λειτουργία του δασμολογικού καθεστώτος σε περίπτωση εισαγωγών μειγμάτων σιτηρών, ρυζιού και θραυσμάτων ρυζιού. Οι κανόνες αυτοί πρέπει να περιληφθούν στον παρόντα κανονισμό.

88. Η Κοινότητα έχει συνάψει ορισμένες συμφωνίες προτιμησιακής πρόσβασης στην αγορά με τρίτες χώρες, οι οποίες επιτρέπουν στις χώρες αυτές να εξάγουν ζάχαρη ζαχαροκάλαμου στην Κοινότητα υπό ευνοϊκούς όρουσ. Συνεπώς, είναι αναγκαίο να εκτιμώνται οι ανάγκες των εργοστασίων ραφιναρίσματος σε ζάχαρη που προορίζεται για ραφινάρισμα και, υπό ορισμένες συνθήκες, να χορηγούνται πιστοποιητικά εισαγωγής μόνο σε ειδικευμένους χρήστες σημαντικών ποσοτήτων εισαγόμενης ακατέργαστης ζάχαρης ζαχαροκάλαμου, οι οποίοι θεωρούνται ως αποκλειστικής παραγωγής εργοστάσια ραφιναρίσματος της Κοινότητας.

89. Για να μη διαταραχθεί από παράνομες καλλιέργειες η ΚΟΑ κάνναβης που προορίζεται για την παραγωγή ινών, πρέπει να προβλεφθεί έλεγχος των εισαγωγών κάνναβης και των σπόρων κάνναβης, προκειμένου να υπάρξει διασφάλιση ότι τα εν λόγω προϊόντα παρέχουν ορισμένες εγγυήσεις όσον αφορά την περιεκτικότητά τους σε τετραϋδροκανναβινόλη. Επιπλέον, η εισαγωγή σπόρων κάνναβης, εκτός εκείνων που προορίζονται για σπορά, πρέπει να υπόκειται σε καθεστώς ελέγχου που να προβλέπει σύστημα έγκρισης των εισαγωγέων.

90. Σε ολόκληρη την Κοινότητα ακολουθείται πολιτική ποιότητας όσον αφορά τα προϊόντα του τομέα του λυκίσκου. Στην περίπτωση των εισαγόμενων προϊόντων, πρέπει να προβλεφθούν διατάξεις που να εξασφαλίζουν ότι εισάγονται μόνο προϊόντα που ανταποκρίνονται στα αντίστοιχα ελάχιστα ποιοτικά χαρακτηριστικά.

91. Το καθεστώς τελωνειακών δασμών επιτρέπει να μην εφαρμόζεται κανένα άλλο προστατευτικό μέτρο στα εξωτερικά σύνορα της Κοινότητασ. Ο μηχανισμός της εσωτερικής αγοράς και των δασμών μπορεί, σε εξαιρετικές περιπτώσεις, να αποδειχθεί ακατάλληλοσ. Για να μην αφεθεί, στις περιπτώσεις αυτές, η κοινοτική αγορά ανυπεράσπιστη έναντι των διαταραχών που ενδέχεται να προκύψουν, η Κοινότητα πρέπει να είναι σε θέση να λάβει αμελλητί όλα τα αναγκαία μέτρα. Τα μέτρα αυτά πρέπει να είναι σύμφωνα με τις διεθνείς υποχρεώσεις της Κοινότητας.

92. Για να εξασφαλιστεί η εύρυθμη λειτουργία των ΚΟΑ, και ιδίως για να αποφεύγεται η διατάραξη των αγορών, οι ΚΟΑ για ορισμένα προϊόντα κατά παράδοση προβλέπουν τη δυνατότητα να απαγορευθεί η προσφυγή στο καθεστώς τελειοποίησης προς επανεξαγωγή ή επανεισαγωγή. Η δυνατότητα αυτή πρέπει να διατηρηθεί. Επιπλέον, η πείρα αποδεικνύει ότι, για να επιτύχει τους στόχους του αυτό το μέσο διαχείρισης της αγοράς, χρειάζεται συνήθως να εφαρμοστεί χωρίς μεγάλες καθυστερήσεισ. Ως εκ τούτου, σε ορισμένους τομείς ανατίθενται στην Επιτροπή οι σχετικές αρμοδιότητεσ. Είναι σκόπιμο να επεκταθεί η προσέγγιση αυτή και στους άλλους τομείς.

93. Οι διατάξεις για τη χορήγηση επιστροφών κατά την εξαγωγή προς τρίτες χώρες, οι οποίες βασίζονται στη διαφορά μεταξύ των τιμών εντός της Κοινότητας και των τιμών στη διεθνή αγορά και οι οποίες εμπίπτουν εντός των ορίων που θέτουν οι δεσμεύσεις της Κοινότητας στον ΠΟΕ, πρέπει να χρησιμοποιούνται για να διασφαλίζουν τη συμμετοχή της Κοινότητας στις διεθνείς συναλλαγές ορισμένων από τα προϊόντα που υπάγονται στον παρόντα κανονισμό. Οι επιδοτούμενες εξαγωγές πρέπει να υπόκεινται σε όρια όσον αφορά την αξία και την ποσότητα.

94. Η τήρηση των ορίων όσον αφορά την αξία πρέπει να εξασφαλίζεται τη στιγμή του καθορισμού των επιστροφών κατά την εξαγωγή, μέσω της παρακολούθησης των πληρωμών σύμφωνα με τους κανόνες που ισχύουν για το ΕΓΤΕ. Η παρακολούθηση μπορεί να διευκολυνθεί με τον υποχρεωτικό προκαθορισμό των επιστροφών κατά την εξαγωγή, ενώ θα παρέχεται η δυνατότητα, στην περίπτωση διαφοροποιημένων επιστροφών, αλλαγής του προκαθορισμένου προορισμού εντός μιας γεωγραφικής ζώνης στην οποία εφαρμόζεται ενιαίο ύψος επιστροφής κατά την εξαγωγή. Σε περίπτωση αλλαγής του προορισμού, πρέπει να καταβάλλεται η επιστροφή κατά την εξαγωγή που εφαρμόζεται στον πραγματικό προορισμό, αφού καθορισθεί ανώτατο όριο για το ποσό που εφαρμόζεται στον προορισμό που έχει προκαθορισθεί.

95. Η συμμόρφωση με τα ποσοτικά όρια πρέπει να εξασφαλίζεται από ένα αξιόπιστο και ουσιαστικό σύστημα παρακολούθησησ. Για τον σκοπό αυτό, η χορήγηση επιστροφών κατά την εξαγωγή πρέπει να υπόκειται στην υποβολή πιστοποιητικού εξαγωγήσ. Οι επιστροφές κατά την εξαγωγή πρέπει να χορηγούνται εντός των διαθέσιμων ορίων, ανάλογα με την ιδιαίτερη κατάσταση που επικρατεί για κάθε σχετικό προϊόν. Εξαιρέσεις από αυτόν τον κανόνα πρέπει να επιτρέπονται μόνο για τα μεταποιημένα προϊόντα που δεν απαριθμούνται στο παράρτημα I της Συνθήκης, στα οποία δεν εφαρμόζονται ποσοτικά όρια. Πρέπει να προβλεφθεί η δυνατότητα παρέκκλισης από την αυστηρή συμμόρφωση με τους κανόνες διαχείρισης, όταν οι εξαγωγές για τις οποίες χορηγείται επιστροφή κατά την εξαγωγή είναι πιθανόν να μην υπερβούν τα καθοριζόμενα ποσοτικά όρια.

96. Στην περίπτωση εξαγωγής ζώντων βοοειδών, πρέπει να προβλεφθεί ότι επιστροφές κατά την εξαγωγή χορηγούνται και καταβάλλονται, μόνον εάν τηρούνται οι διατάξεις της κοινοτικής νομοθεσίας σχετικά με την καλή μεταχείριση των ζώων, και ιδίως εκείνες που αφορούν την προστασία των ζώων κατά τη μεταφορά.

97. Τα γεωργικά προϊόντα μπορούν σε ορισμένες περιπτώσεις να τύχουν ειδικής μεταχείρισης κατά την εισαγωγή σε τρίτες χώρες, εφόσον τα προϊόντα συμφωνούν με ορισμένες προδιαγραφές και/ή με προϋποθέσεις τιμήσ. Η διοικητική συνεργασία μεταξύ των αρχών της τρίτης χώρας εισαγωγής και των αρχών της Κοινότητας είναι αναγκαία, για να εξασφαλισθεί η ορθή εφαρμογή ενός συστήματος του είδους αυτού. Για τον σκοπό αυτό, τα προϊόντα πρέπει να συνοδεύονται από πιστοποιητικό, το οποίο εκδίδεται στην Κοινότητα.

98. Οι εξαγωγές βολβών ανθέων σε τρίτες χώρες παρουσιάζουν σημαντικό οικονομικό ενδιαφέρον για την Κοινότητα. Η συνέχιση και η ανάπτυξη των εξαγωγών αυτών μπορούν να εξασφαλιστούν με τη σταθεροποίηση των τιμών για τις συναλλαγές αυτέσ. Ως εκ τούτου, πρέπει να προβλεφθούν ελάχιστες τιμές εξαγωγής των εν λόγω προϊόντων.

99. Σύμφωνα με το άρθρο 36 της Συνθήκης, οι διατάξεις του κεφαλαίου της Συνθήκης του σχετικού με τους κανόνες του ανταγωνισμού δεν εφαρμόζονται στην παραγωγή και στο εμπόριο των γεωργικών προϊόντων παρά μόνο κατά το μέτρο που ορίζεται από το Συμβούλιο στο πλαίσιο των διατάξεων και σύμφωνα με τη διαδικασία του άρθρου 37 παράγραφοι 2 και 3. Στις διάφορες ΚΟΑ οι διατάξεις για τις κρατικές ενισχύσεις είχαν σε μεγάλο βαθμό κηρυχθεί εφαρμοστέεσ. Η εφαρμογή ειδικότερα των κανόνων της συνθήκης που ισχύουν για τις επιχειρήσεις ορίστηκε περαιτέρω στον κανονισμό (ΕΚ) αριθ. 1184/2006 του Συμβουλίου, της 24ης Ιουλίου 2006, περί εφαρμογής ορισμένων κανόνων ανταγωνισμού στην παραγωγή και την εμπορία γεωργικών προϊόντων[43]. Σύμφωνα με το στόχο, να δημιουργηθεί ένα περιεκτικό σύνολο κανόνων πολιτικής για την αγορά, είναι σκόπιμο να ενσωματωθούν οι σχετικές διατάξεις στον παρόντα κανονισμό.

100. Οι κανόνες ανταγωνισμού που αφορούν τις συμφωνίες, τις αποφάσεις και τις πρακτικές που αναφέρονται στο άρθρο 81 της Συνθήκης, καθώς και την κατάχρηση δεσπόζουσας θέσης, πρέπει να εφαρμόζονται στην παραγωγή και την εμπορία γεωργικών προϊόντων, κατά το μέτρο που η εφαρμογή τους δεν παρακωλύει τη λειτουργία εθνικών οργανώσεων γεωργικών αγορών ή δεν θέτει σε κίνδυνο την επίτευξη των στόχων της ΚΓΠ.

101. Δικαιολογείται να δοθεί ιδιαίτερη προσοχή στην περίπτωση οργανώσεων γεωργών, ειδικός στόχος των οποίων είναι η από κοινού παραγωγή ή εμπορία γεωργικών προϊόντων ή η χρήση κοινών εγκαταστάσεων, εκτός εάν η εν λόγω κοινή δράση αποκλείει τον ανταγωνισμό ή θέτει σε κίνδυνο την επίτευξη των στόχων του άρθρου 33 της Συνθήκης.

102. Για να αποφευχθεί να τεθεί σε κίνδυνο η εξέλιξη της ΚΓΠ, αλλά και για να εξασφαλιστεί η ασφάλεια δικαίου και η μη διακριτική μεταχείριση των σχετικών επιχειρήσεων, η Επιτροπή πρέπει να έχει την αποκλειστική αρμοδιότητα, υπό τον έλεγχο του Δικαστηρίου των Ευρωπαϊκών Κοινοτήτων, να κρίνει κατά πόσον οι συμφωνίες, οι αποφάσεις και οι πρακτικές που αναφέρονται στο άρθρο 81 της Συνθήκης συμβιβάζονται με τους στόχους της ΚΓΠ.

103. Η εύρυθμη λειτουργία της ενιαίας αγοράς που βασίζεται σε κοινές τιμές μπορεί να τεθεί σε κίνδυνο από τη χορήγηση εθνικής ενίσχυσησ. Συνεπώς, στα προϊόντα που καλύπτονται από τον παρόντα κανονισμό πρέπει, κατά γενικό κανόνα, να εφαρμόζονται οι διατάξεις της Συνθήκης που διέπουν τις κρατικές ενισχύσεισ. Σε ορισμένες περιπτώσεις, πρέπει να επιτρέπονται εξαιρέσεισ. Στις περιπτώσεις που εφαρμόζονται οι εξαιρέσεις αυτές, η Επιτροπή πρέπει, ωστόσο, να είναι σε θέση να συντάσσει κατάλογο των υφισταμένων, νέων ή προτεινόμενων εθνικών ενισχύσεων, να υποβάλλει τις ενδεδειγμένες παρατηρήσεις στα κράτη μέλη και να προτείνει σε αυτά τη λήψη των κατάλληλων μέτρων.

104. Από την προσχώρησή τους, η Φινλανδία και η Σουηδία μπορούν, λόγω της ιδιαίτερης οικονομικής κατάστασης της παραγωγής και εμπορίας ταράνδων και προϊόντων ταράνδων, να χορηγούν ενισχύσεις στον τομέα αυτό. Επιπλέον, η Φινλανδία μπορεί, εφόσον προηγηθεί σχετική άδεια εκ μέρους της Επιτροπής, να χορηγεί ενισχύσεις για ορισμένες ποσότητες σπόρων και σπόρων σιτηρών αντιστοίχως που παράγονται αποκλειστικά στη Φινλανδία, λόγω των ιδιαίτερων κλιματικών συνθηκών που επικρατούν σε αυτή. Οι εξαιρέσεις αυτές πρέπει να διατηρηθούν.

105. Στα κράτη μέλη, στα οποία μειώνεται σημαντικά η ποσόστωση ζάχαρης, οι καλλιεργητές ζαχαροτεύτλων θα αντιμετωπίσουν ιδιαίτερα σοβαρά προβλήματα προσαρμογήσ. Στις περιπτώσεις αυτές, η μεταβατική κοινοτική ενίσχυση προς τους καλλιεργητές ζαχαροτεύτλων [η οποία προβλέπεται στο κεφάλαιο 10στ του τίτλου IV του κανονισμού (ΕΚ) αριθ. 1782/2003] δεν θα επαρκεί για την πλήρη αντιμετώπιση των δυσχερειών των καλλιεργητών ζαχαροτεύτλων. Συνεπώς, πρέπει να επιτραπεί στα κράτη μέλη που έχουν μειώσει την ποσόστωσή τους κατά περισσότερο του 50% να χορηγούν κρατική ενίσχυση στους καλλιεργητές ζαχαροτεύτλων κατά την περίοδο εφαρμογής της μεταβατικής κοινοτικής ενίσχυσησ. Για να αποφευχθεί η χορήγηση από τα κράτη μέλη κρατικής ενίσχυσης που υπερβαίνει τις ανάγκες των καλλιεργητών ζαχαροτεύτλων τους, ο καθορισμός του συνολικού ποσού της σχετικής κρατικής ενίσχυσης πρέπει να εξαρτάται από έγκριση της Επιτροπής, πλην της περίπτωσης της Ιταλίας, στην οποία η μέγιστη ανάγκη των πλέον παραγωγικών καλλιεργητών ζαχαροτεύτλων για την προσαρμογή στις συνθήκες της αγοράς μετά τη μεταρρύθμιση μπορεί να εκτιμηθεί σε 11 EUR ανά τόνο παραγόμενων ζαχαροτεύτλων. Εξάλλου, λόγω των ιδιαίτερων προβλημάτων που αναμένεται να ανακύψουν στην Ιταλία, πρέπει να προβλεφθούν ρυθμίσεις που να επιτρέπουν στους καλλιεργητές ζαχαροτεύτλων να επωφελούνται αμέσως ή εμμέσως από τη χορηγούμενη κρατική ενίσχυση.

106. Στη Φινλανδία, η καλλιέργεια ζαχαροτεύτλων υπόκειται σε ιδιαίτερες γεωγραφικές και κλιματικές συνθήκες που επηρεάζουν αρνητικά την καλλιέργεια πέραν των γενικών επιπτώσεων της μεταρρύθμισης για τη ζάχαρη. Για τον λόγο αυτό, πρέπει να επιτραπεί σε αυτό το κράτος μέλος να χορηγεί μονίμως στους καλλιεργητές ζαχαροτεύτλων το κατάλληλο ποσό κρατικής ενίσχυσης.

107. Λόγω της ιδιαίτερης κατάστασης στη Γερμανία, όπου χορηγούνται εθνικές ενισχύσεις σε μεγάλο αριθμό μικρών παραγωγών αλκοόλης δυνάμει των ειδικών όρων του Γερμανικού Μονοπωλίου Αλκοόλης, πρέπει να επιτραπεί, για περιορισμένο χρονικό διάστημα, η συνέχιση της χορήγησης της εν λόγω ενίσχυσησ. Πρέπει επίσης να προβλεφθεί, στο τέλος της εν λόγω περιόδου, η υποβολή έκθεσης σχετικά με τη λειτουργία της παρέκκλισης, συνοδευόμενης από κατάλληλες προτάσεις.

108. Εάν ένα κράτος μέλος επιθυμεί να στηρίξει, στο έδαφός του, μέτρα προώθησης της κατανάλωσης γάλακτος και γαλακτοκομικών προϊόντων στην Κοινότητα, πρέπει να προβλεφθεί η δυνατότητα χρηματοδότησης των μέτρων αυτών από εισφορά προώθησης που επιβάλλεται στους γαλακτοπαραγωγούς σε εθνικό επίπεδο.

109. Για να ληφθούν υπόψη οι πιθανές εξελίξεις της παραγωγής αποξηραμένων χορτονομών, η Επιτροπή, πριν από τις 30 Σεπτεμβρίου 2008, με βάση αξιολόγηση της ΚΟΑ στον τομέα των αποξηραμένων χορτονομών, πρέπει να υποβάλει έκθεση στο Συμβούλιο για τον τομέα. Η έκθεση πρέπει να συνοδεύεται ενδεχομένως από κατάλληλες προτάσεισ. Επιπλέον, η Επιτροπή πρέπει να υποβάλλει σε τακτικά διαστήματα έκθεση προς το Ευρωπαϊκό Κοινοβούλιο και το Συμβούλιο σχετικά με το καθεστώς ενίσχυσης που εφαρμόζεται στον τομέα της μελισσοκομίας.

110. Είναι χρήσιμο να διατίθενται επαρκείς πληροφορίες για την κατάσταση και τις προοπτικές εξέλιξης της αγοράς λυκίσκου στην Κοινότητα. Πρέπει, επομένως, να προβλεφθεί η καταχώριση του συνόλου των συμφωνητικών παράδοσης λυκίσκου που έχει παραχθεί στην Κοινότητα.

111. Είναι σκόπιμο να προβλεφθούν, υπό ορισμένες προϋποθέσεις και για ορισμένα προϊόντα, μέτρα τα οποία θα λαμβάνονται σε περιπτώσεις που εμφανίζονται ή είναι πιθανόν να εμφανιστούν διαταραχές, λόγω σημαντικών μεταβολών των τιμών της εσωτερικής αγοράς ή των τιμών της διεθνούς αγοράς.

112. Είναι αναγκαίο να δημιουργηθεί ένα πλαίσιο ειδικών μέτρων για την αιθυλική αλκοόλη γεωργικής προέλευσης, το οποίο θα επιτρέπει τη συλλογή οικονομικών δεδομένων και την ανάλυση στατιστικών πληροφοριών, προκειμένου να εξασφαλιστεί η παρακολούθηση της αγοράσ. Στο βαθμό που η αγορά της αιθυλικής αλκοόλης γεωργικής προέλευσης συνδέεται με την αγορά της αιθυλικής αλκοόλης εν γένει, είναι σκόπιμο να υπάρχουν επίσης πληροφορίες σχετικές με την αγορά αιθυλικής αλκοόλης μη γεωργικής προέλευσησ.

113. Οι δαπάνες στις οποίες υποβάλλονται τα κράτη μέλη, λόγω των υποχρεώσεων που απορρέουν από την εφαρμογή του παρόντος κανονισμού, πρέπει να χρηματοδοτούνται από την Κοινότητα σύμφωνα με τον κανονισμό (ΕΚ) αριθ. 1290/2005.

114. Η Επιτροπή πρέπει να εξουσιοδοτηθεί να θεσπίζει τα μέτρα που είναι αναγκαία για την επίλυση ειδικών πρακτικών προβλημάτων σε περίπτωση έκτακτης ανάγκης.

115. Δεδομένου ότι οι κοινές αγορές γεωργικών προϊόντων εξελίσσονται συνεχώς, τα κράτη μέλη και η Επιτροπή πρέπει να ανταλλάσσουν πληροφορίες για τις σχετικές εξελίξεις.

116. Για να αποφεύγονται καταχρήσεις των πλεονεκτημάτων που προβλέπονται στον παρόντα κανονισμό, τα πλεονεκτήματα αυτά δεν πρέπει να χορηγούνται ή, ανάλογα με την περίπτωση, πρέπει να ανακαλούνται, στις περιπτώσεις που διαπιστώνεται ότι οι προϋποθέσεις για την απόκτηση των πλεονεκτημάτων αυτών έχουν δημιουργηθεί τεχνητά, αντίθετα με τους στόχους του παρόντος κανονισμού.

117. Για να διασφαλιστεί η τήρηση των υποχρεώσεων που προβλέπονται στον παρόντα κανονισμό, χρειάζεται η διενέργεια ελέγχων και η επιβολή κυρώσεων σε περίπτωση μη τήρησης των εν λόγω υποχρεώσεων. Επομένως, πρέπει να ανατεθεί στην Επιτροπή η αρμοδιότητα θέσπισης των αντίστοιχων κανόνων, συμπεριλαμβανομένων εκείνων που αφορούν την ανάκτηση των αχρεωστήτως καταβληθέντων ποσών και τις υποχρεώσεις υποβολής εκθέσεων εκ μέρους των κρατών μελών.

118. Τα μέτρα που είναι αναγκαία για την εφαρμογή του παρόντος κανονισμού πρέπει, κατά γενικό κανόνα, να θεσπίζονται σύμφωνα με την απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[44]. Ωστόσο, σε σχέση με ορισμένες εξουσίες βάσει του παρόντος κανονισμού, οι οποίες αφορούν γνήσιες αρμοδιότητες της Επιτροπής, απαιτούν ταχεία δράση ή είναι καθαρά διοικητικής φύσεως, πρέπει να εξουσιοδοτηθεί η Επιτροπή να ενεργεί μόνη τησ.

119. Με τον παρόντα κανονισμό ανατίθενται στην Επιτροπή αρμοδιότητες, οι οποίες στο παρελθόν είχαν ανατεθεί στο Συμβούλιο για την έκδοση πράξεων σύμφωνα με τη διαδικασία ψηφοφορίας του άρθρου 37 της Συνθήκησ. Οι σχετικές πράξεις του Συμβουλίου πρέπει να παραμείνουν σε ισχύ, έως ότου η Επιτροπή εκδώσει τις σχετικές διατάξεις, βάσει των αρμοδιοτήτων που της αναθέτει ο παρών κανονισμόσ. Για να αποφευχθεί στις περιπτώσεις αυτές η ύπαρξη παράλληλων διατάξεων, οι οποίες έχουν εκδοθεί από το Συμβούλιο, αφενός, και από την Επιτροπή, αφετέρου, πρέπει να δοθεί το δικαίωμα στην Επιτροπή να καταργεί τις σχετικές πράξεις του Συμβουλίου.

120. Λόγω της ενσωμάτωσης διαφόρων πτυχών των ΚΟΑ στον τομέα του οίνου και των νωπών και μεταποιημένων οπωροκηπευτικών, χρειάζεται να εισαχθούν στις εν λόγω ΚΟΑ ορισμένες τροποποιήσεισ.

121. Στον παρόντα κανονισμό ενσωματώνονται διατάξεις που αφορούν την εφαρμογή των κανόνων ανταγωνισμού της Συνθήκησ. Οι διατάξεις αυτές αποτελούσαν, μέχρι τώρα, αντικείμενο του κανονισμού (ΕΚ) αριθ. 1184/2006. Ο εν λόγω κανονισμός πρέπει να τροποποιηθεί, για να διευκρινιστεί ότι οι διατάξεις του εφαρμόζονται στα προϊόντα που απαριθμούνται στο παράρτημα Ι της Συνθήκης και δεν καλύπτονται από τον παρόντα κανονισμό.

122. Στον παρόντα κανονισμό ενσωματώνονται τα θέματα που καλύπτουν οι κανονισμοί που απαριθμούνται στις αιτιολογικές σκέψεις αριθ. 2 και 3, με εξαίρεση τα θέματα που καλύπτονται από τους κανονισμούς (ΕΚ) αριθ. 2200/96, (ΕΚ) αριθ. 2201/96 και (ΕΚ) αριθ. 1493/1999. Επιπλέον, στον παρόντα κανονισμό ενσωματώνονται τα θέματα των εξής κανονισμών:

123. κανονισμός (EΟΚ) αριθ. 2729/75·

124. κανονισμός (ΕΟΚ) αριθ. 707/76 του Συμβουλίου της 25ης Μαρτίου 1976 περί αναγνωρίσεως των ομάδων παραγωγών μεταξοσκωλήκων[45]·

125. κανονισμός (ΕΟΚ) αριθ. 1055/77 του Συμβουλίου της 17ης Μαΐου 1977 περί αποθεματοποιήσεως και διακινήσεως των προϊόντων που αγοράζονται από οργανισμό παρεμβάσεως[46]·

126. Κανονισμός (ΕΟΚ) αριθ. 2931/79 του Συμβουλίου της 20ής Δεκεμβρίου 1979 περί χορηγήσεως ενισχύσεως κατά την εξαγωγή γεωργικών προϊόντων τα οποία δύνανται να τύχουν ειδικής μεταχειρίσεως κατά την εισαγωγή σε τρίτη χώρα[47]·

127. κανονισμός (EΟΚ) αριθ. 1898/87·

128. κανονισμός (EΟΚ) αριθ. 3730/87·

129. κανονισμός (ΕΟΚ) αριθ. 386/90 του Συμβουλίου της 12ης Φεβρουαρίου 1990 για τον έλεγχο κατά την εξαγωγή γεωργικών προϊόντων που τυγχάνουν επιστροφών ή άλλων ποσών[48]·

130. κανονισμός (ΕΟΚ) αριθ. 1186/90 του Συμβουλίου της 7ης Μαΐου 1990 για την επέκταση του πεδίου εφαρμογής της κοινοτικής κλίμακας κατάταξης σφαγίων των χονδρών βοοειδών[49]·

131. κανονισμός (EΟΚ) αριθ. 2204/90·

132. κανονισμός (ΕΟΚ) αριθ. 2077/92 του Συμβουλίου της 30ής Ιουνίου 1992 σχετικά με τις διεπαγγελματικές οργανώσεις και συμφωνίες στον τομέα του καπνού[50]·

133. κανονισμός (EΚ) αριθ. 2991/94·

134. κανονισμός (EΚ) αριθ. 2597/97·

135. κανονισμός (ΕΚ) αριθ. 2250/1999 του Συμβουλίου, της 22ας Οκτωβρίου 1999, σχετικά με τη δασμολογική ποσόστωση βουτύρου καταγωγής Νέας Ζηλανδίας[51]·

136. κανονισμός (EΚ) αριθ. 1788/2003·

137. Κανονισμός (ΕΚ) αριθ. 1183/2006 του Συμβουλίου, της 24ης Ιουλίου 2006, περί της κοινοτικής κλίμακας κατάταξης σφαγίων των χονδρών βοοειδών[52].

138. Κατά συνέπεια, οι εν λόγω κανονισμοί πρέπει να καταργηθούν. Ωστόσο, πρέπει να προβλεφθεί ότι η μετάβαση από τις υφιστάμενες ΚΟΑ προς τον παρόντα κανονισμό εφαρμόζεται μόνο από την αρχή των περιόδων εμπορίας των αντίστοιχων προϊόντων. Επομένως, οι σχετικοί κανονισμοί πρέπει να εξακολουθήσουν να εφαρμόζονται έως το τέλος της αντίστοιχης περιόδου εμπορίας 2007/2008. Στις περιπτώσεις που δεν ορίζονται περίοδοι εμπορίας, ο παρών κανονισμός πρέπει να αρχίσει να εφαρμόζεται την 1η Ιανουαρίου 2008 και οι αντίστοιχοι κανονισμοί για τις υφιστάμενες ΚΟΑ πρέπει, ως εκ τούτου, να εξακολουθήσουν να εφαρμόζονται μέχρι τη στιγμή εκείνη. Όσον αφορά τους κανονισμούς (ΕΚ) αριθ. 386/90, 1186/90 και 1183/2006, η αρμοδιότητα έκδοσης των ουσιαστικών διατάξεων που καλύπτονται από τους εν λόγω κανονισμούς μεταβιβάζεται από τον παρόντα κανονισμό στην Επιτροπή. Πρέπει να δοθεί περισσότερος χρόνος για να θεσπίσει η Επιτροπή τους αντίστοιχους κανόνεσ. Οι εν λόγω κανονισμοί πρέπει επομένως να εξακολουθήσουν να εφαρμόζονται έως την 31η Δεκεμβρίου 2008.

139. Οι κάτωθι πράξεις του Συμβουλίου έχουν καταστεί άνευ αντικειμένου και πρέπει να καταργηθούν:

140. κανονισμός (ΕΟΚ) αριθ. 2517/69 του Συμβουλίου της 9ης Δεκεμβρίου 1969 περί καθορισμού ορισμένων μέτρων εξυγιάνσεως της οπωροκηπευτικής παραγωγής της Κοινότητας[53]·

141. κανονισμός (ΕΟΚ) αριθ. 2728/75 του Συμβουλίου της 29ης Οκτωβρίου 1975 περί των ενισχύσεων στην παραγωγή και στο εμπόριο των γεωμήλων που προορίζονται για τη βιομηχανία αμύλου και του αμύλου των γεωμήλων[54]·

142. κανονισμός (ΕΟΚ) αριθ. 1358/80 του Συμβουλίου της 5ης Ιουνίου 1980 περί καθορισμού, για την περίοδο εμπορίας 1980/81, της τιμής προσανατολισμού και της τιμής παρεμβάσεως των χονδρών βοοειδών, και περί της εφαρμογής κοινοτικής κλίμακος κατατάξεως σφαγίων των χονδρών βοοειδών[55]·

143. κανονισμός (ΕΟΚ) αριθ. 4088/87 του Συμβουλίου της 21ης Δεκεμβρίου 1987 για τον καθορισμό των όρων εφαρμογής των προτιμησιακών δασμών κατά την εισαγωγή ορισμένων προϊόντων ανθοκαλλιέργειας καταγωγής Κύπρου, Ισραήλ και Ιορδανίας[56]·

144. απόφαση 74/583/ΕΟΚ του Συμβουλίου της 20ής Νοεμβρίου 1974 περί της επιβλέψεως των διακινήσεων της ζάχαρης[57].

145. Η μετάβαση από τις τρέχουσες ρυθμίσεις, οι οποίες προβλέπονται στις διατάξεις και τους κανονισμούς που αντικαθίστανται από τον παρόντα κανονισμό, ενδέχεται να δημιουργήσει δυσχέρειες τις οποίες δεν αντιμετωπίζει ο παρών κανονισμόσ. Για να αντιμετωπιστούν οι δυσχέρειες αυτές, πρέπει να δοθεί στην Επιτροπή η δυνατότητα να θεσπίζει μεταβατικά μέτρα.

146. Ο παρών κανονισμός πρέπει, κατά γενικό κανόνα, να αρχίσει να εφαρμόζεται την 1η Ιανουαρίου 2008. Ωστόσο, για να αποφευχθεί η δημιουργία προβλημάτων λόγω των νέων διατάξεων στις περιόδους εμπορίας που θα βρίσκονται σε εξέλιξη τη στιγμή εκείνη, πρέπει να προβλεφθούν ορισμένες εξαιρέσεις όσον αφορά την ημερομηνία εφαρμογής του παρόντος κανονισμού για ορισμένα προϊόντα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΜΕΡΟΣ ΙΕΙΣΑΓΩΓΙΚΕΣ ΔΙΑΤΑΞΕΙΣ

Άρθρο 1 Πεδίο εφαρμογής

1. Ο παρών κανονισμός θεσπίζει κοινή οργάνωση των αγορών για τα προϊόντα των ακόλουθων τομέων, οι οποίοι περιγράφονται αναλυτικότερα στο παράρτημα Ι:

α) σιτηρά, μέρος Ι του παραρτήματος Ι (στο εξής «τομέας των σιτηρών»)·

β) ρύζι, μέρος ΙΙ του παραρτήματος Ι (στο εξής «τομέας του ρυζιού»)·

γ) ζάχαρη, μέρος ΙΙΙ του παραρτήματος Ι (στο εξής «τομέας της ζάχαρης»)·

δ) αποξηραμένες χορτονομές, μέρος IV του παραρτήματος Ι (στο εξής «τομέας των αποξηραμένων χορτονομών»)·

ε) σπόροι προς σπορά, μέρος V του παραρτήματος Ι (στο εξής «τομέας των σπόρων προς σπορά»)·

στ) λυκίσκος, μέρος VI του παραρτήματος Ι (στο εξής «τομέας του λυκίσκου»)·

ζ) ελαιόλαδο και επιτραπέζιες ελιές, μέρος VII του παραρτήματος Ι (στο εξής «τομέας της ελιάς»)·

η) λίνο και κάνναβη, μέρος VIII του παραρτήματος Ι (στο εξής «τομέας του λίνου και της κάνναβης»)·

θ) οπωροκηπευτικά, μέρος IX του παραρτήματος Ι (στο εξής «τομέας των οπωροκηπευτικών»)·

ι) μεταποιημένα οπωροκηπευτικά, μέρος X του παραρτήματος Ι (στο εξής «τομέας των μεταποιημένων οπωροκηπευτικών»)·

ια) μπανάνες, μέρος XI του παραρτήματος Ι (στο εξής «τομέας της μπανάνας»)·

ιβ) οίνος, μέρος XII του παραρτήματος Ι (στο εξής «τομέας του οίνου»)· ;

ιγ) ζώντα φυτά, μέρος XIII του παραρτήματος Ι (στο εξής «τομέας των ζώντων φυτών»)·

ιδ) ακατέργαστος καπνός, μέρος XIV του παραρτήματος Ι (στο εξής «τομέας του ακατέργαστου καπνού»)·

ιε) βόειο κρέας, μέρος XV του παραρτήματος Ι (στο εξής «τομέας του βοείου κρέατος»)·

ιστ) γάλα και γαλακτοκομικά προϊόντα, μέρος XVI του παραρτήματος Ι (στο εξής «τομέας του γάλακτος και των γαλακτοκομικών προϊόντων»)·

ιζ) χοίρειο κρέας, μέρος XVII του παραρτήματος Ι (στο εξής «τομέας του χοιρείου κρέατος»)·

ιη) αιγοπρόβειο κρέας, μέρος XVIII του παραρτήματος Ι (στο εξής «τομέας του αιγοπρόβειου κρέατος»)·

ιθ) αυγά, μέρος XIX του παραρτήματος Ι (στο εξής «τομέας των αυγών»)·

κ) κρέας πουλερικών, μέρος XX του παραρτήματος Ι (στο εξής «τομέας των πουλερικών»)·

κα) λοιπά προϊόντα, μέρος XXI του παραρτήματος Ι.

2. Όσον αφορά τους τομείς των οπωροκηπευτικών, των μεταποιημένων οπωροκηπευτικών και του οίνου, εφαρμόζονται μόνο οι ακόλουθες διατάξεις του παρόντος κανονισμού:

α) τα άρθρα 3 και 4·

β) το μέρος IV·

γ) το άρθρο 183·

δ) το άρθρο 184·

ε) το άρθρο 185·

στ) το άρθρο 188 και το πρώτο εδάφιο του άρθρου 189·

ζ) το στοιχείο α) του άρθρου 195.

3. Ο παρών κανονισμός θεσπίζει ειδικά μέτρα για τους ακόλουθους τομείς, όπως απαριθμούνται και, ενδεχομένως, ορίζονται αναλυτικότερα στο παράρτημα ΙΙ:

α) αιθυλική αλκοόλη γεωργικής προέλευσης, μέρος Ι του παραρτήματος ΙΙ (στο εξής «τομέας της αιθυλικής αλκοόλης»)·

β) προϊόντα μελισσοκομίας, μέρος ΙΙ του παραρτήματος ΙΙ (στο εξής «τομέας της μελισσοκομίας»)·

γ) μεταξοσκώληκες, μέρος ΙΙΙ του παραρτήματος ΙΙ (στο εξής «τομέας των μεταξοσκωλήκων»).

Άρθρο 2 Ορισμοί

1. Για την εφαρμογή του παρόντος κανονισμού, ισχύουν οι ορισμοί που αφορούν ορισμένους τομείς και περιλαμβάνονται στο παράρτημα ΙΙΙ.

2. Για τους σκοπούς του παρόντος κανονισμού:

α) ως «γεωργός» νοείται ο γεωργός όπως ορίζεται στο άρθρο 2 στοιχείο α) του κανονισμού (EΚ) αριθ. 1782/2003·

β) ως «οργανισμός πληρωμών» νοείται ο φορέας ή οι φορείς που έχουν ορισθεί από ένα κράτος μέλος σύμφωνα με τον κανονισμό (ΕΚ) αριθ. 1290/2005.

Άρθρο 3 Περίοδοι εμπορίας

1. Καθορίζονται οι ακόλουθες περίοδοι εμπορίας:

α) από την 1η Ιανουαρίου έως την 31η Δεκεμβρίου ενός έτους για τον τομέα της μπανάνας·

β) από την 1η Απριλίου έως την 31η Μαρτίου του επόμενου έτους για:

i) τον τομέα των αποξηραμένων χορτονομών,

ii) τον τομέα των μεταξοσκωλήκων·

γ) από την 1η Ιουλίου έως την 30ή Ιουνίου του επόμενου έτους για:

i) τον τομέα των σιτηρών,

ii) τον τομέα των σπόρων προς σπορά,

iii) τον τομέα της ελιάς,

iv) τον τομέα του λίνου και της κάνναβης,

v) τον τομέα του γάλακτος και των γαλακτοκομικών προϊόντων·

δ) από την 1η Αυγούστου έως την 31η Ιουλίου του επόμενου έτους για τον τομέα του οίνου·

ε) από την 1η Σεπτεμβρίου έως την 31η Αυγούστου του επόμενου έτους για τον τομέα του ρυζιού·

στ) από την 1η Οκτωβρίου έως την 30ή Σεπτεμβρίου του επόμενου έτους για τον τομέα της ζάχαρης.

2. Για τα προϊόντα των τομέων των οπωροκηπευτικών και των μεταποιημένων οπωροκηπευτικών, οι περίοδοι εμπορίας καθορίζονται, εάν χρειάζεται, από την Επιτροπή.

Άρθρο 4 Κανόνες εφαρμογής

Η Επιτροπή μπορεί να θεσπίζει τις λεπτομέρειες εφαρμογής των άρθρων 2 και 3, ιδίως όσον αφορά τους συντελεστές μετατροπής του ρυζιού κατά τα διάφορα στάδια επεξεργασίας, τις δαπάνες επεξεργασίας και την αξία των υποπροϊόντων.

Η Επιτροπή μπορεί να τροποποιεί τους ορισμούς που αφορούν το ρύζι και περιλαμβάνονται στο μέρος Ι του παραρτήματος ΙΙΙ, καθώς και τον ορισμό της «ζάχαρης ΑΚΕ/Ινδίας» που περιλαμβάνεται στο σημείο 12 του μέρους ΙΙ του εν λόγω παραρτήματοσ.

ΜΕΡΟΣ ΙΙΕΣΩΤEΡΙΚH ΑΓΟΡA

ΤΙΤΛΟΣ Ι ΠΑΡΕΜΒΑΣΕΙΣ ΣΤΗΝ ΑΓΟΡΑ

Κεφάλαιο Ι Δημόσια παρέμβαση και ιδιωτική αποθεματοποίηση

ΤΜΗΜΑ Ι ΓΕΝΙΚΕΣ ΔΙΑΤΑΞΕΙΣ

Άρθρο 5 Πεδίο εφαρμογής

1. Το παρόν κεφάλαιο θεσπίζει τους κανόνες που αφορούν, ανάλογα με την περίπτωση, τις αγορές από τη δημόσια παρέμβαση και τη χορήγηση ενισχύσεων για ιδιωτική αποθεματοποίηση όσον αφορά τους ακόλουθους τομείς:

α) σιτηρά·

β) ρύζι·

γ) ζάχαρη·

δ) ελιά·

ε) βόειο κρέας·

στ) γάλα και γαλακτοκομικά προϊόντα·

ζ) του χοιρείου κρέατος·

η) αιγοπρόβειο κρέας.

2. Για τους σκοπούς του παρόντος κεφαλαίου:

α) ως «σιτηρά» νοούνται τα σιτηρά που συγκομίζονται στην Κοινότητα,

β) ως «γάλα» νοείται το αγελαδινό γάλα που παράγεται στην Κοινότητα·

γ) ως «αποκορυφωμένο γάλα» νοείται το αποκορυφωμένο γάλα που λαμβάνεται απευθείας και αποκλειστικά από αγελαδινό γάλα κοινοτικής παραγωγής·

δ) ως «κρέμα» νοείται η κρέμα που λαμβάνεται απευθείας και αποκλειστικά από γάλα.

Άρθρο 6 Κοινοτική καταγωγή

Με την επιφύλαξη του άρθρου 5 παράγραφος 2, μόνο προϊόντα καταγωγής Κοινότητας είναι επιλέξιμα για αγορά από τη δημόσια παρέμβαση ή για τη χορήγηση ενίσχυσης για την ιδιωτική αποθεματοποίησή του σ.

Άρθρο 7 Τιμές αναφοράς

1. Για τα προϊόντα που υπόκεινται στα μέτρα παρέμβασης που αναφέρονται στο άρθρο 5 παράγραφος 1, καθορίζονται οι εξής τιμές αναφοράς:

α) όσον αφορά τον τομέα των σιτηρών:

101,31 EUR ανά τόνο, ποσό που προσαυξάνεται μηνιαίως ως εξής:

- Νοέμβριος: κατά 0,46 EUR ανά τόνο,

- Δεκέμβριος: κατά 0,92 EUR ανά τόνο,

- Ιανουάριος: κατά 1,38 EUR ανά τόνο,

- Φεβρουάριος: κατά 1,84 EUR ανά τόνο,

- Μάρτιος: κατά 2,30 EUR ανά τόνο,

- Απρίλιος: κατά 2,76 EUR ανά τόνο,

- Μάιος: κατά 3,22 EUR ανά τόνο,

- Ιούνιος: κατά 3,22 EUR ανά τόνο.

Η τιμή που ισχύει για τον αραβόσιτο και τους σπόρους σόργου τον Ιούνιο εξακολουθεί να ισχύει τον Ιούλιο, τον Αύγουστο και τον Σεπτέμβριο του ίδιου έτους.

β) όσον αφορά το αναποφλοίωτο ρύζι, 150 EUR ανά τόνο για τον ποιοτικό τύπο, όπως ορίζεται από την Επιτροπή, λαμβάνοντας υπόψη το περιβάλλον της αγοράς και των συναλλαγών και τις σημαντικές εξελίξεις, ειδικότερα δε τα χαρακτηριστικά της σύμφωνης με τα συναλλακτικά ήθη ποιότητας και απόδοσης, καθώς και την περιεκτικότητα σε υγρασία.

γ) όσον αφορά τη ζάχαρη:

i) για την λευκή ζάχαρη:

- 541,5 EUR ανά τόνο, για την περίοδο εμπορίας 2008/2009·

- 404,4 EUR ανά τόνο, από την περίοδο εμπορίας 2009/2010.

ii) για την ακατέργαστη ζάχαρη:

- 448,8 EUR ανά τόνο, για την περίοδο εμπορίας 2008/2009·

- 335,2 EUR ανά τόνο, από την περίοδο εμπορίας 2009/2010.

Οι τιμές αναφοράς που αναφέρονται στα σημεία i) και ii) ισχύουν για τη μη συσκευασμένη ζάχαρη, στη θύρα του εργοστασίου, του ποιοτικού τύπου όπως ορίζεται από την Επιτροπή, λαμβάνοντας υπόψη το περιβάλλον της αγοράς και των συναλλαγών και τις σημαντικές εξελίξεις, ειδικότερα δε τα χαρακτηριστικά της σύμφωνης με τα συναλλακτικά ήθη ποιότητας για τη λευκή ζάχαρη και, για την ακατέργαστη ζάχαρη, την απόδοσή της σε λευκή ζάχαρη.

δ) όσον αφορά τον τομέα του βοείου κρέατος, 2 224 EUR ανά τόνο για τα σφάγια αρσενικών βοοειδών του ποιοτικού τύπου, όπως ορίζεται από την Επιτροπή στην κοινοτική κλίμακα κατάταξης σφαγίων, σύμφωνα με το στοιχείο α) της παραγράφου 1 του άρθρου 39·

ε) όσον αφορά τον τομέα του γάλακτος και των γαλακτοκομικών προϊόντων:

i) 246,39 EUR ανά 100 kg για το βούτυρο·

ii) 174,69 EUR ανά 100 kg για το αποκορυφωμένο γάλα σε σκόνη·

στ) όσον αφορά τον τομέα του χοιρείου κρέατος, 1509,39 EUR ανά τόνο για τα σφάγια χοίρων του ποιοτικού τύπου, όπως ορίζεται από την Επιτροπή στην κοινοτική κλίμακα κατάταξης σφαγίων, σύμφωνα με το στοιχείο β) της παραγράφου 1 του άρθρου 39.

2. Το Συμβούλιο, αποφασίζοντας με τη διαδικασία που προβλέπεται στο άρθρο 37 παράγραφος 2 της Συνθήκης, μπορεί να τροποποιήσει τις τιμές αναφοράς που καθορίζονται στην παράγραφο 1 του παρόντος άρθρου ανάλογα με τις εξελίξεις στην παραγωγή και στις αγορές.

Άρθρο 8 Κοινοποίηση τιμών στην αγορά ζάχαρης

Η Επιτροπή θεσπίζει σύστημα πληροφοριών για τις τιμές στην αγορά της ζάχαρης, στο οποίο συμπεριλαμβάνεται ένα σύστημα δημοσίευσης των επιπέδων τιμών στην αγορά της ζάχαρησ.

Το σύστημα βασίζεται στις πληροφορίες που υποβάλλουν οι επιχειρήσεις παραγωγής λευκής ζάχαρης ή άλλοι φορείς που εμπλέκονται στο εμπόριο ζάχαρησ. Οι πληροφορίες αυτές θεωρούνται εμπιστευτικέσ. Η Επιτροπή μεριμνά ώστε οι δημοσιευόμενες πληροφορίες να μην επιτρέπουν τον εντοπισμό των τιμών των επιμέρους επιχειρήσεων ή φορέων.

ΤΜΗΜΑ ΙΙΔΗΜΟΣΙΑ ΠΑΡΕΜΒΑΣΗ

Ενότητα ΙΓενικές διατάξεις

Άρθρο 9 Προϊόντα επιλέξιμα για τη δημόσια παρέμβαση

Η δημόσια παρέμβαση εφαρμόζεται, υπό τους όρους που προβλέπονται στο παρόν τμήμα και υπό συμπληρωματικές απαιτήσεις και όρους που καθορίζονται από την Επιτροπή σύμφωνα με το άρθρο 40, για τα κατωτέρω προϊόντα:

α) μαλακό σίτο, σκληρό σίτο, κριθή, αραβόσιτο και σόργο·

β) αναποφλοίωτο ρύζι·

γ) οποιαδήποτε ποσότητα λευκής ή ακατέργαστης ζάχαρης, εφόσον η ζάχαρη αυτή έχει παραχθεί στο πλαίσιο ποσόστωσης και παρασκευασθεί από τεύτλα ή ζαχαροκάλαμο που έχουν συγκομισθεί εντός της Κοινότητας·

δ) νωπό ή διατηρημένο με απλή ψύξη κρέας του τομέα του βοείου κρέατος που υπάγεται στους κωδικούς ΣΟ 0201 10 00 και 0201 20 20 έως 0201 20 50·

ε) βούτυρο που παράγεται απευθείας και αποκλειστικώς από παστεριωμένη κρέμα σε εγκεκριμένη επιχείρηση της Κοινότητας, ελάχιστης περιεκτικότητας κατά βάρος σε λιπαρές ουσίες βουτύρου 82% και μέγιστης περιεκτικότητας κατά βάρος σε νερό 16%·

στ) αποκορυφωμένο γάλα σε σκόνη πρώτης ποιότητας που παρασκευάζεται με τη μέθοδο του ραντισμού (spray) σε εγκεκριμένη επιχείρηση της Κοινότητας, απευθείας και αποκλειστικώς από αποκορυφωμένο γάλα, με ελάχιστη περιεκτικότητα κατά βάρος σε πρωτεϊνικές ουσίες 35,6% επί του στερεού υπολείμματος χωρίς λίποσ.

Ενότητα ΙΙΆνοιγμα και αναστολή των αγορών

Άρθρο 10 Σιτηρά

1. Για τα προϊόντα του τομέα των σιτηρών η δημόσια παρέμβαση είναι ανοικτή:

α) από 1ης Αυγούστου έως 30 Απριλίου για την Ελλάδα, την Ισπανία, την Ιταλία και την Πορτογαλία·

β) από 1ης Δεκεμβρίου έως 30 Ιουνίου για τη Σουηδία·

γ) από 1ης Νοεμβρίου έως 31 Μαΐου για τα άλλα κράτη μέλη.

2. Σε περίπτωση που η περίοδος παρέμβασης στη Σουηδία οδηγήσει στην εκτροπή προϊ